SL Uradni list Evropske unije L 63/1

UREDBA KOMISIJE (EU) 2015/340

z dne 20. februarja 2015

o tehničnih zahtevah in upravnih postopkih za licence in certifikate kontrolorjev zračnega prometa v skladu z Uredbo (ES) št. 216/2008 Evropskega parlamenta in Sveta, o spremembi Izvedbene uredbe Komisije (EU) št. 923/2012 ter razveljavitvi Uredbe Komisije (EU) št. 805/2011

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 216/2008 Evropskega parlamenta in Sveta z dne 20. februarja 2008 o skupnih predpisih na področju civilnega letalstva in ustanovitvi Evropske agencije za varnost v letalstvu in razveljavitvi Direktive Sveta 91/670/EGS, Uredbe (ES) št. 1592/2002 in Direktive 2004/36/ES (1) ter zlasti člena 8c(10) in člena 10(5) Uredbe,

ob upoštevanju naslednjega:

(1) Kontrolorji zračnega prometa ter osebe in organizacije, ki so vključene v usposabljanje, preskušanje, preverjanje, zdravstvene preglede in ocenjevanje kontrolorjev zračnega prometa, morajo izpolnjevati ustrezne bistvene zahteve iz Priloge Vb k Uredbi (ES) št. 216/2008. Zlasti morajo biti certificirani ali licencirani, potem ko so dokazali, da izpolnjujejo bistvene zahteve.

(2) Evropska licenca se je izkazala za uspešno orodje za prepoznavanje in certificiranje usposobljenosti kontrolorjev zračnega prometa, ki imajo vlogo brez primere pri zagotavljanju varne kontrole zračnega prometa. Standard usposobljenosti, ki velja za celotno Unijo, je zmanjšal razdrobljenost na tem področju in tako zagotovil učinkovitejšo organizacijo dela v okviru vse večjega regionalnega sodelovanja med izvajalci navigacijskih služb zračnega prometa. Ohranjanje in izboljšanje skupnega programa licenciranja za kontrolorje zračnega prometa, ki svoj poklic opravljajo v Uniji, sta bistvena elementa evropskega sistema kontrole zračnega prometa. V ta namen bi bilo zdaj treba določiti tehnične zahteve in upravne postopke za licence in certifikate kontrolorjev zračnega prometa, pri katerih bodo upoštevane novosti na tem področju.

(3) Za zagotavljanje navigacijskih služb zračnega prometa je potrebno visoko kvalificirano osebje, zlasti kontrolorji zračnega prometa, katerih usposobljenost se dokaže z licenco, ki je izdana ob izpolnjevanju natančnih zahtev, določenih v tej uredbi. Rating na licenci bi moral izražati vrsto storitve zračnega prometa, za izvajanje katere je kontrolor usposobljen. Pooblastila na licenci bi morala izražati tako posebne sposobnosti kontrolorja kot tudi dovoljenje pristojnih organov, da lahko zagotavlja storitve v določenem sektorju, skupini sektorjev in/ali delovnih mestih.

(4) Organi, ki izvajajo nadzor in preverjanje skladnosti na podlagi te uredbe, bi morali biti ob izdaji licence ali podaljšanju veljavnosti pooblastil, začasnem odvzemu ali preklicu licenc, ratingov, pooblastil ali certifikatov v primerih, ko pogoji za izdajo niso več izpolnjeni, ustrezno neodvisni od kontrolorjev zračnega prometa. Prav tako bi ti organi morali biti ustrezno neodvisni od izvajalcev navigacijskih služb zračnega prometa in organizacij za usposabljanje. Ostati bi morali sposobni, da učinkovito izvajajo svoje naloge. Pristojni organ ali organi, ki so zadolženi za odgovornosti, določene v tej uredbi, so lahko organi, imenovani ali ustanovljeni v skladu s členom 4 Uredbe (ES) št. 549/2004 Evropskega parlamenta in Sveta (2). Evropska agencija za varnost v letalstvu (v nadaljnjem besedilu: Agencija) bi morala delovati kot pristojni organ za izdajo in obnovo certifikatov, ki jih imajo organizacije za usposabljanje kontrolorjev zračnega prometa s sedežem zunaj ozemlja držav članic ter po potrebi njihovo osebje. Kot taka bi morala izpolnjevati iste zahteve.

(5) Zaradi posebnih značilnosti zračnega prometa v Uniji bi bilo treba uvesti in učinkovito izvajati skupne standarde usposobljenosti za kontrolorje zračnega prometa, zaposlene pri izvajalcih navigacijskih služb zračnega prometa, s čimer bi javnosti zagotovili upravljanje zračnega prometa in navigacijske službe zračnega prometa (ATM/ANS).

(6) Države članice bi morale imeti možnost odločitve, ali bodo to uredbo uporabljale za vojaško osebje, ki zagotavlja storitve za javnost, kot je navedeno v členu 1(2)(c) Uredbe (ES) št. 216/2008.

(7) Slaba komunikacija je pogosto pomemben dejavnik pri nezgodah in nesrečah. Zato bi bilo za kontrolorje zračnega prometa treba določiti podrobne zahteve glede znanja jezikov. Te zahteve temeljijo na zahtevah, ki jih je sprejela Mednarodna organizacija civilnega letalstva (ICAO), in zagotavljajo sredstvo za uveljavljanje teh mednarodno sprejetih standardov. Pri jezikovnih zahtevah je treba upoštevati načela nepristranskosti, preglednosti in sorazmernosti, da se tako spodbudi prosti pretok delovne sile ob zagotavljanju varnosti. Veljavnost jezikovnega pooblastila mora biti sorazmerna s stopnjo znanja jezika, ki je določena v tej uredbi.

(8) Skupna pravila za izdajanje in ohranjanje licenc za kontrolorje zračnega prometa so bistvena za okrepitev zaupanja držav članic v sisteme drugih držav članic. Da bi zagotovili najvišjo raven varnosti, je treba uvesti enotne zahteve za usposabljanje, kvalifikacije in usposobljenost kontrolorjev zračnega prometa. S tem bi zagotovili tudi varne in visokokakovostne storitve kontrole zračnega prometa ter prispevali k priznavanju licenc po celotni Uniji, s čimer se bo povečala možnost prostega pretoka in izboljšala razpoložljivost kontrolorjev zračnega prometa.

(9) Evropska organizacija za varnost zračne plovbe (Eurocontrol) je določila ustrezne standarde za začetno usposabljanje, določeno v specifikacijah za skupne temeljne vsebine začetnega usposabljanja kontrolorjev zračnega prometa. Da bi upoštevali znanstveni in tehnični napredek ter olajšali enoten pristop k začetnemu usposabljanju, ki je ključni element za zagotavljanje mobilnosti med kontrolorji zračnega prometa, bi morali te standarde opredeliti znotraj prava Unije. Prav tako bi bilo treba določiti zahteve za usposabljanje v enoti in nadaljevalno usposabljanje ob upoštevanju veljavnih bistvenih zahtev, kot je določeno v členu 8c Uredbe (ES) št. 216/2008. Kadar ni na voljo evropskih zahtev za usposabljanje, lahko države članice še naprej uporabljajo standarde usposabljanja, ki jih je oblikovala organizacija ICAO.

(10) Po posvetovanju s skupino strokovnjakov je Eurocontrol oblikoval zahteve za zdravstvene preglede kontrolorjev zračnega prometa, ki jih države članice že uporabljajo skupaj s Prilogo 1 ICAO. Te zahteve bi bilo treba prenesti v pravo Unije, da bi zagotovili njihovo enotno uporabo v vseh državah članicah.

(11) Da bi zagotovili, da države članice izpolnjujejo svoje odgovornosti in obveznosti glede varnosti na pravilen in strukturiran način z uporabo upravnega sistema in sistema upravljanja, ki ga izvajajo pristojni organi in organizacije, ki delujejo v njihovem imenu, v skladu z državnim varnostnim programom ICAO, bi bilo treba v tej uredbi določiti zahteve, ki jih uporabljajo pristojni organi.

(12) Certificiranje organizacij za usposabljanje je eden od odločilnih dejavnikov, ki prispevajo h kakovosti usposabljanja kontrolorjev zračnega prometa in s tem k varnemu zagotavljanju kontrole zračnega prometa. Zahteve za organizacije za usposabljanje bi bilo zato treba poostriti. Omogočiti je treba certificiranje usposabljanja na podlagi vrste usposabljanja, in sicer kot sklopa storitev usposabljanja ali sklopa storitev usposabljanja in navigacijskih služb zračnega prometa, ne da bi pri tem zanemarili posebne značilnosti usposabljanja, ki jih predlaga posamezna organizacija.

(13) Splošni pogoji za pridobitev licence, ki se nanašajo na starost in zdravstvene zahteve, ne bi smeli vplivati na imetnike obstoječih licenc. Za ohranitev obstoječih privilegijev iz licence in nemoten prehod za vse imetnike licenc in pristojne organe, bi bilo treba za licence in zdravniška spričevala, ki so jih države članice izdale v skladu z Direktivo 2006/23/ES Evropskega parlamenta in Sveta (3) in Uredbo Komisije (EU) št. 805/2011 (4), šteti, da so bili izdani v skladu s to uredbo.

(14) Zaradi doslednosti bi bilo treba spremeniti opredelitev psihoaktivne snovi v Izvedbeni uredbi Komisije (EU) št. 923/2012 (5).

(15) Čeprav ta uredba temelji na predhodnih dosežkih in regulativnih zahtevah EU, bi bilo treba zaradi jasnosti razveljaviti Uredbo (EU) št. 805/2011.

(16) V skladu s členom 17(2)(b) in členom 19(1) Uredbe (ES) št. 216/2008 je Komisiji pri pripravi ukrepov iz te uredbe pomagala Agencija.

(17) Ukrepi iz te uredbe so v skladu z mnenjem odbora, ustanovljenega na podlagi člena 65 Uredbe (ES) št. 216/2008 –

SPREJELA TO UREDBO:

Člen 1

Vsebina in področje uporabe

1. Ta uredba določa natančna pravila za:

(a) pogoje za izdajo, začasni odvzem in preklic licenc kontrolorjev zračnega prometa in učencev kontrolorjev zračnega prometa, povezanih ratingov in pooblastil ter privilegijev in odgovornosti njihovih imetnikov;

(b) pogoje za izdajo, omejitev, začasni odvzem in preklic zdravstvenih spričeval kontrolorjev zračnega prometa in učencev kontrolorjev zračnega prometa ter privilegijev in odgovornosti njihovih imetnikov;

(c) certifikacijo zdravnikov za letalsko osebje in centrov za letalsko osebje za kontrolorje zračnega prometa in učence kontrolorje zračnega prometa;

(d) certifikacijo organizacij za usposabljanje kontrolorjev zračnega prometa;

(e) pogoje za potrjevanje podaljšanja veljavnosti, obnovo in uporabo teh licenc, ratingov, pooblastil in certifikatov.

2. Ta uredba se uporablja za:

(a) učence kontrolorje zračnega prometa in kontrolorje zračnega prometa, ki izvajajo svoje funkcije v okviru področja uporabe Uredbe (ES) št. 216/2008, ter

(b) osebe in organizacije, ki sodelujejo pri licenciranju, usposabljanju, preskušanju, preverjanju, zdravstvenih pregledih in ocenjevanju kandidatov v skladu s to uredbo.

Člen 2

Skladnost z zahtevami in postopki

1. Učence kontrolorje zračnega prometa, kontrolorje zračnega prometa in osebe, ki sodelujejo pri licenciranju, usposabljanju, preskušanju, preverjanju, zdravstvenih pregledih in ocenjevanju kandidatov iz člena 1(2)(a) in (b), v skladu z določbami prilog I, III in IV usposablja in licencira pristojni organ iz člena 6.

2. Organizacije iz člena 1(2)(b) v skladu s tehničnimi zahtevami in upravnimi postopki iz prilog I, III in IV usposablja in certificira pristojni organ iz člena 6.

3. Zdravniška certifikacija oseb iz člena 1(2)(a) in (b) izpolnjuje tehnične zahteve in upravne postopke iz prilog III in IV.

4. Za kontrolorje zračnega prometa, ki so zaposleni pri izvajalcih navigacijskih služb zračnega prometa, ki izvajajo storitve zračnega prometa v zračnem prostoru nad ozemljem, za katerega se uporablja Pogodba, in ki imajo glavni kraj poslovanja in sedež, če ta obstaja, zunaj ozemlja, za katerega veljajo določbe Pogodbe, velja, da so bili licencirani v skladu z odstavkom 1, če izpolnjujejo oba naslednja pogoja:

(a) imajo licenco kontrolorja zračnega prometa, ki jo je izdala tretja država v skladu s Prilogo 1 k Čikaški konvenciji, in

(b) so pristojnemu organu iz člena 6 dokazali, da so prejeli usposabljanje in uspešno opravili preverjanje znanja in ocenjevanje v skladu z zahtevami iz oddelkov 1 do 4 poddela D dela ATCO Priloge I.

Naloge in funkcije, za katere so zadolženi kontrolorji zračnega prometa iz prvega pododstavka, ne presegajo privilegijev iz licence, ki jo je izdala tretja država.

5. Za inštruktorje za praktično usposabljanje in ocenjevalce, ki jih zaposlijo organizacije za usposabljanje, ki so zunaj ozemlja držav članic, velja, da so bili usposobljeni v skladu z odstavkom 1, če izpolnjujejo oba naslednja pogoja:

(a) imajo licenco kontrolorja zračnega prometa, ki jo je izdala tretja država v skladu s Prilogo 1 k Čikaški konvenciji, z ratingom in, če je ustrezno, rating pooblastilom, ki ustreza tistemu, za katerega so pooblaščeni za poučevanje ali ocenjevanje, in

(b) so pristojnemu organu iz člena 6 dokazali, da so prejeli usposabljanje in uspešno opravili preverjanje znanja in ocenjevanje v skladu z zahtevami iz oddelka 5 poddela D dela ATCO Priloge I.

Privilegiji iz prvega pododstavka so opredeljeni v spričevalu, ki ga izda tretja država, in so omejeni na izvajanje usposabljanja in ocenjevanja za organizacije za usposabljanje, ki so zunaj ozemlja držav članic.

Člen 3

Zagotavljanje storitev kontrole zračnega prometa

1. Storitve kontrole zračnega prometa opravljajo le kontrolorji zračnega prometa, ki so usposobljeni in licencirani v skladu s to uredbo.

2. Države članice v skladu s členom 1(3) Uredbe (ES) št. 216/2008 po svojih najboljših močeh zagotovijo, da storitve, ki jih za javnost opravlja ali daje na voljo vojaško osebje iz člena 1(2)(c) navedene uredbe, omogočajo stopnjo varnosti, ki je vsaj enakovredna stopnji, predpisani v bistvenih zahtevah iz Priloge Vb k navedeni uredbi.

3. Države članice lahko to uredbo uporabljajo za vojaško osebje, ki zagotavlja storitve za javnost.

Člen 4

Opredelitev pojmov

V tej uredbi se uporabljajo naslednje opredelitve pojmov:

1. „neobičajne razmere“ pomenijo razmere, ki niso rutinske ali običajne in za katere kontrolor zračnega prometa nima samodejnih znanj in spretnosti, vključno s poslabšanimi razmerami;

2. „sprejemljivi načini usklajevanja (AMC)“ pomenijo nezavezujoče standarde, ki jih je Agencija sprejela za ponazoritev postopkov za vzpostavitev skladnosti z Uredbo (ES) št. 216/2008 in njenimi izvedbenimi predpisi;

3. „službe za kontrolo zračnega prometa (ATC)“ pomenijo službe, ki se zagotavljajo za: (a) preprečevanje trčenj: — med zrakoplovi ter — med zrakoplovi in ovirami na območjih manevriranja ter (b) pospešitev in vzdrževanje urejenega pretoka zračnega prometa;

4. „enota kontrole letenja (ATC)“ pomeni center območne kontrole, priletno kontrolno enoto ali letališki kontrolni stolp;

5. „drugi načini usklajevanja“ pomenijo tiste načine, v katerih je predlagana alternativa sedanjim sprejemljivim načinom usklajevanja (AMC), ali tiste, v katerih so predlagani novi načini vzpostavitve skladnosti z Uredbo (ES) št. 216/2008 in njenimi izvedbenimi pravili, v zvezi s katerimi Agencija ni sprejela povezanih sprejemljivih načinov usklajevanja;

6. „ocenjevanje“ pomeni presojo praktične usposobljenosti, na podlagi katere se izda licenca, rating in/ali pooblastilo(-a) in se podaljša njihova veljavnost in/ali se obnovijo, oseba, ki se ocenjuje, pa mora pokazati tudi vedenje in praktično uporabo znanja ter razumevanje;

7. „pooblastilo ocenjevalca“ pomeni pooblastilo, ki je navedeno v licenci in je del licence ter navaja usposobljenost imetnika, da oceni praktično usposobljenost učenca kontrolorja zračnega prometa in kontrolorja zračnega prometa;

8. „stres po kritičnih dogodkih“ pomeni kazanje nenavadnih in/ali skrajnih čustvenih, fizičnih in/ali vedenjskih reakcij posameznika po nepričakovanem dogodku, nesreči, incidentu ali resnem incidentu;

9. „izredne razmere“ pomenijo resno in nevarno situacijo, ki zahteva takojšnje ukrepanje;

10. „preverjanje znanja“ pomeni uraden test, ki ocenjuje znanje in razumevanje osebe;

11. „navodila (GM)“ pomenijo nezavezujoče gradivo, ki ga je Agencija pripravila kot pomoč pri ponazoritvi pomena zahteve ali specifikacije, uporablja pa se kot pomoč pri razlagi Uredbe (ES) št. 216/2008, njenih izvedbenih predpisov in sprejemljivih postopkov usklajevanja (AMC);

12. „indikator lokacije ICAO“ pomeni štirimestno kodno skupino, ki je oblikovana v skladu s pravili, ki jih je organizacija ICAO predpisala v zadnji posodobljeni različici priročnika „DOC 7910“, in je dodeljena lokaciji stacionarne letalske postaje;

13. „jezikovno pooblastilo“ pomeni izjavo, ki je navedena v licenci in je del licence ter navaja jezikovno usposobljenost imetnika;

14. „licenca“ pomeni dokument, ki je izdan in potrjen v skladu s to uredbo ter dovoljuje zakonitemu imetniku izvajanje privilegijev ratingov in pooblastil, navedenih v tem dokumentu;

15. „usposabljanje na delovnem mestu“ pomeni fazo usposabljanja v enoti, v kateri se predhodno pridobljene rutine ter znanja in spretnosti, povezane z delovnim mestom, uporabljajo v praksi pod nadzorom usposobljenega inštruktorja za usposabljanje na delovnem mestu v okoliščinah, ki vključujejo tekoči promet;

16. „inštruktor za usposabljanje na delovnem mestu (OJTI)“ pomeni pooblastilo, ki je navedeno v licenci in je del licence ter navaja usposobljenost imetnika, da izvaja inštruktorske naloge za usposabljanje na delovnem mestu in napravah za letalsko usposabljanje;

17. „vadbena naprava za določene naloge (PTT)“ pomeni napravo za poučevanje letenja, ki zagotavlja usposabljanje za posebne in izbrane operativne naloge, ne da bi učenec pri tem moral izvajati vse naloge, ki se jih običajno povezuje s polno operativnim okoljem;

18. „cilj uspešnosti“ pomeni jasno in nedvoumno navedbo sposobnosti, ki se pričakujejo od osebe, ki izvaja usposabljanje, pogojev, v katerih se izvaja delovanje, in standardov, ki jih mora izpolnjevati oseba, ki izvaja usposabljanje;

19. „začasna nezmožnost“ pomeni začasno stanje, v katerem je imetniku licence preprečeno izvajanje privilegijev licence, ko so njegovi ratingi, pooblastila in zdravniško spričevalo veljavni;

20. „psihoaktivna snov“ pomeni alkohol, opioide, kanabinoide, pomirjevala in hipnotike, kokain, druge psihotropne snovi, halucinogene in hlapna razredčila, izključena pa sta kofein in tobak;

21. „rating pooblastilo“ pomeni pooblastilo, ki je navedeno v licenci in je del licence, v katerem so navedeni posebni pogoji, privilegiji ali omejitve, ki se nanašajo na ustrezen rating;

22. „obnova“ pomeni upravno dejanje po poteku veljavnosti ratinga, pooblastila ali certifikata, s katerim se privilegiji iz ratinga, pooblastila ali certifikata obnovijo za nadaljnje določeno obdobje po izpolnitvi določenih zahtev;

23. „podaljšanje veljavnosti“ pomeni upravno dejanje, ki se izvede med veljavnostjo ratinga, pooblastila ali certifikata in imetniku omogoča, da lahko po izpolnitvi določenih zahtev še naprej izvaja privilegije iz ratinga, pooblastila ali certifikata v nadaljnjem določenem obdobju;

24. „sektor“ pomeni del nadzorovanega območja in/ali del letalskega informacijskega področja ali področja zgornjega zračnega prostora;

25. „simulator“ pomeni napravo za letalsko usposabljanje, ki predstavlja pomembne značilnosti resničnega operativnega okolja in ustvarja operativne razmere, v katerih lahko osebe, ki se usposabljajo, neposredno vadijo naloge v realnem času;

26. „naprava za letalsko usposabljanje“ pomeni vse vrste naprav, ki simulirajo operativne razmere, vključno s simulatorji in vadbenimi napravami za določene naloge;

27. „pooblastilo za inštruktorja na napravah za letalsko usposabljanje (STDI)“ pomeni pooblastilo, ki je navedeno v licenci in je del licence ter navaja usposobljenost imetnika, da izvaja usposabljanje na napravah za letalsko usposabljanje;

28. „tečaj usposabljanja“ pomeni teoretično in/ali praktično usposabljanje v strukturiranem okviru in z določenim trajanjem;

29. „organizacija za usposabljanje“ pomeni organizacijo, ki jo je pristojni organ certificiral za izvajanje ene ali več vrst usposabljanja;

30. „pooblastilo enote“ pomeni pooblastilo, ki je navedeno v licenci in je del licence, v katerem so navedeni indikator lokacije ICAO in sektorji, skupine sektorjev ali delovna mesta, na katerih lahko imetnik licence opravlja delo;

31. „potrditev“ pomeni postopek, po katerem lahko imetnik po uspešnem zaključku usposabljanja za pooblastilo enote, povezanega z ratingom ali rating pooblastilom, začne izvajati privilegije tega ratinga ali rating pooblastila.

Člen 5

Pristojni organ

1. Države članice imenujejo ali ustanovijo enega ali več pristojnih organov z dodeljenimi odgovornostmi za certificiranje in nadzor nad osebami in organizacijami, za katere se uporablja ta uredba.

2. V funkcionalnem bloku zračnega prostora ali v primeru čezmejnega zagotavljanja storitev se pristojni organi določijo s sporazumom med zadevnimi državami članicami.

3. Če država članica imenuje ali ustanovi več kot en pristojni organ, se jasno opredelijo področja pristojnosti vsakega pristojnega organa v zvezi z odgovornostmi in geografskim območjem, kjer je to primerno. Vzpostavi se usklajevanje med navedenimi organi, da se zagotovi učinkovit pregled nad vsemi osebami in organizacijami, za katere se uporablja ta uredba, v okviru njihovih pristojnosti.

4. Pristojni organi so neodvisni od izvajalcev navigacijskih služb zračnega prometa in organizacij za usposabljanje. Ta neodvisnost se doseže z ustrezno ločitvijo, vsaj na funkcionalni ravni, pristojnih organov na eni strani ter izvajalcev navigacijskih služb zračnega prometa in organizacij za usposabljanje na drugi strani. Pristojni organi svoja pooblastila izvajajo nepristransko in pregledno.

Prvi pododstavek se uporablja tudi za Agencijo, kadar deluje kot pristojni organ v skladu s členom 6(2)(b) in (3)(a)(ii).

5. Države članice zagotovijo, da imajo pristojni organi potrebne zmogljivosti za izvajanje dejavnosti certificiranja in nadzora, ki jih zajemajo njihovi programi certificiranja in nadzora, vključno z zadostnimi viri za izpolnjevanje zahtev iz Priloge II (del ATCO.AR). Natančneje, države članice uporabijo ocene, ki jih pripravijo pristojni organi v skladu s točko ATCO.AR.A.005(a) Priloge II, da bi dokazale svoje zmogljivosti.

6. Države članice zagotovijo, da glede osebja pristojnih organov, ki izvajajo dejavnosti certificiranja in nadzora na podlagi te uredbe, ni neposrednega ali posrednega navzkrižja interesov, zlasti v zvezi z družinskimi in finančnimi interesi zadevnega osebja.

7. Pristojni organi, ki jih za namene Uredbe (EU) št. 805/2011 imenuje ali ustanovi država članica, ostanejo pristojni organi za namene te uredbe, razen če zadevne države članice določijo drugače. V tem primeru države članice Agenciji sporočijo imena in naslove pristojnih organov, ki jih imenujejo ali ustanovijo na podlagi tega člena, ter vse njihove spremembe.

Člen 6

Pristojni organ za namene prilog I, III in IV

1. Za namene Priloge I so pristojni organi tisti, ki jih je imenovala ali ustanovila država članica, pri katerem oseba zaprosi za izdajo licence.

2. Za namene Priloge III in nadzor nad zahtevami iz Priloge I, ki zadevajo izvajalce navigacijskih služb zračnega prometa, je pristojni organ:

(a) organ, ki ga imenuje ali ustanovi država članica kot organ, pristojen za nadzor, če ima kandidat v tej državi glavni kraj delovanja ali, če ta obstaja, sedež podjetja, razen če ni drugače določeno z dvo- ali večstranskimi sporazumi med državami članicami ali pristojnimi organi;

(b) Agencija, če ima kandidat glavni kraj delovanja ali, če ta obstaja, sedež podjetja zunaj ozemlja države članice.

3. Za namene Priloge IV je pristojni organ:

(a) za centre letalske medicine: (i) organ, ki ga imenuje država članica, v kateri ima center letalske medicine svoj glavni kraj delovanja; (ii) Agencija, če ima center letalske medicine svoj sedež v tretji državi;

(b) za zdravnike za letalsko osebje: (i) organ, ki ga imenuje država članica, v kateri ima zdravnik za letalsko osebje svoj glavni kraj delovanja; (ii) če ima zdravnik za letalsko osebje glavni kraj delovanja v tretji državi, organ, ki ga imenuje država članica, pri kateri zdravnik zaprosi za izdajo certifikata.

Člen 7

Prehodne določbe

1. Za licence, ratinge in pooblastila, izdana v skladu z ustreznimi določbami nacionalne zakonodaje na podlagi Direktive 2006/23/ES, ter licence, ratinge in pooblastila, izdana v skladu z Uredbo (EU) št. 805/2011, se šteje, da so bili izdani v skladu s to uredbo.

2. Za rating proceduralnega območnega kontrolorja zračnega prometa (ACP) s pooblastilom za oceansko kontrolo (OCN), ki je bil izdan na podlagi nacionalnih predpisov na podlagi člena 31(1) Uredbe (EU) št. 805/2011, se šteje, da je bil izdan v skladu s to uredbo.

3. Za zdravniška spričevala in certifikate za organizacije za usposabljanje, zdravnike za letalsko osebje in centre za letalsko osebje ter potrditve shem usposobljenosti in načrtov usposabljanja v enoti, izdane v skladu z ustreznimi predpisi nacionalne zakonodaje na podlagi Direktive 2006/23/ES in v skladu z določbami Uredbe (EU) št. 805/2011, se šteje, da so bili izdani v skladu s to uredbo.

Člen 8

Nadomestitev licenc ter prilagoditev privilegijev, tečajev usposabljanja in shem usposobljenosti v enoti

1. Države članice nadomestijo licence iz člena 7(1) z licencami, ki so skladne z obliko, določeno v Dodatku 1 k Prilogi II k tej uredbi, najpozneje do 31. decembra 2015 ali 31. decembra 2016, če država članica uporabi odstopanje iz člena 11(2).

2. Države članice nadomestijo certifikate za organizacije za usposabljanje kontrolorjev zračnega prometa iz člena 7(3) s certifikati, ki so skladni z obliko, določeno v Dodatku 2 k Prilogi II k tej uredbi, najpozneje do 31. decembra 2015 ali 31. decembra 2016, če država članica uporabi odstopanje iz člena 11(2).

3. Države članice nadomestijo certifikate za zdravnike za letalsko osebje in certifikate za centre za letalsko osebje iz člena 7(3) s certifikati, ki so skladni z obliko, določeno v dodatkih 3 in 4 k Prilogi II k tej uredbi, najpozneje do 31. decembra 2015 ali 31. decembra 2016, če država članica uporabi odstopanje iz člena 11(2).

4. Pristojni organi spremenijo privilegije izpraševalcev in ocenjevalcev za začetno usposabljanje v skladu s členom 20 Uredbe (EU) št. 805/2011 ter izpraševalcev in ocenjevalcev usposobljenosti za usposabljanje v enoti in nadaljevalno usposabljanje, ki jih je odobril pristojni organ v skladu s členom 24 Uredbe (EU) št. 805/2011, v privilegije pooblastila za ocenjevalce v skladu s to uredbo, če je to ustrezno, in sicer najpozneje do 31. decembra 2015 ali 31. decembra 2016, če država članica uporabi odstopanje iz člena 11(2).

5. Pristojni organi lahko spremenijo privilegije za nacionalne inštruktorje na simulatorjih ali napravah za letalsko usposabljanje v privilegije za pooblastilo za inštruktorja na napravah za letalsko usposabljanje v skladu s to uredbo, če je to ustrezno, in sicer najpozneje do 31. decembra 2015 ali 31. decembra 2016, če država članica uporabi odstopanje iz člena 11(2).

6. Izvajalci navigacijskih služb zračnega prometa prilagodijo svoje sheme usposobljenosti v enoti tako, da so skladne z zahtevami te uredbe, in sicer najpozneje do 31. decembra 2015 ali 31. decembra 2016, če država članica uporabi odstopanje iz člena 11(2).

7. Organizacije za usposabljanje kontrolorjev zračnega prometa prilagodijo načrte usposabljanja tako, da so skladni z zahtevami te uredbe, in sicer najpozneje do 31. decembra 2015 ali 31. decembra 2016, če država članica uporabi odstopanje iz člena 11(2).

8. Potrdila o opravljenem usposabljanju, ki se je začelo pred začetkom uporabe te uredbe v skladu z Uredbo (EU) št. 805/2011, se sprejmejo za namen izdaje ustreznih licenc, ratingov in pooblastil v skladu s to uredbo, če sta bila usposabljanje in ocenjevanje končana najpozneje do 30. junija 2016 ali 30. junija 2017, če država članica uporabi odstopanje iz člena 11(2).

Člen 9

Sprememba Izvedbene uredbe (EU) št. 923/2012

V členu 2 Izvedbene uredbe (EU) št. 923/2012 se točka 104 nadomesti z naslednjim:

„104. ‚psihoaktivna snov‘ pomeni alkohol, opioide, kanabinoide, pomirjevala in hipnotike, kokain, druge psihotropne snovi, halucinogene in hlapna razredčila, izključena pa sta kofein in tobak;“

Člen 10

Razveljavitev

Uredba (EU) št. 805/2011 se razveljavi.

Člen 11

Začetek veljavnosti in uporaba

1. Ta uredba začne veljati dvajseti dan po objavi v Uradnem listu Evropske unije.

Uporablja se od 30. junija 2015.

2. Z odstopanjem od odstavka 1 se lahko države članice odločijo, da pred 31. decembrom 2016 v celoti ali delno ne uporabljajo določb prilog I do IV.

Če država članica uporabi to možnost, o tem najpozneje do 1. julija 2015 obvesti Komisijo in Agencijo. V obvestilu navede obseg odstopanj in program izvajanja, ki vsebuje predvidene ukrepe ter povezano časovno razporeditev. V tem primeru se ustrezne določbe Uredbe (EU) št. 805/2011 še naprej uporabljajo.

Ta uredba je v celoti zavezujoča in se neposredno uporablja v vseh državah članicah. V Bruslju, 20. februarja 2015 Za Komisijo Predsednik Jean-Claude JUNCKER

(1) UL L 79, 19.3.2008, str. 1.

(2) Uredba (ES) št. 549/2004 Evropskega parlamenta in Sveta z dne 10. marca 2004 o določitvi okvira za oblikovanje enotnega evropskega neba (UL L 96, 31.3.2004, str. 10).

(3) Direktiva 2006/23/ES Evropskega parlamenta in Sveta z dne 5. aprila 2006 o licenci kontrolorja zračnega prometa Skupnosti (UL L 114, 27.4.2006, str. 22).

(4) Uredba Komisije (EU) št. 805/2011 z dne 10. avgusta 2011 o določitvi podrobnih pravil za licence kontrolorjev zračnega prometa in nekatere certifikate v skladu z Uredbo (ES) št. 216/2008 Evropskega parlamenta in Sveta (UL L 206, 11.8.2011, str. 21).

(5) Izvedbena uredba Komisije (EU) št. 923/2012 z dne 26. septembra 2012 o določitvi skupnih pravil zračnega prometa in operativnih določb v zvezi z navigacijskimi službami in postopki zračnega prometa ter spremembi Izvedbene uredbe (EU) št. 1035/2011 in uredb (ES) št. 1265/2007, (ES) št. 1794/2006, (ES) št. 730/2006, (ES) št. 1033/2006 in (EU) št. 255/2010 (UL L 281, 13.10.2012, str. 1).

KAZALO PRILOGA I – DEL ATCO – ZAHTEVE ZA IZDAJO LICENC KONTROLORJEM ZRAČNEGA PROMETA 18 PODDEL A – SPLOŠNE ZAHTEVE 18 ATCO.A.001 Področje uporabe 18 ATCO.A.005 Zahtevek za izdajo licenc, ratingov in pooblastil 18 ATCO.A.010 Zamenjava licenc 18 ATCO.A.015 Izvajanje privilegijev iz licenc in začasna nezmožnost 18 ATCO.A.020 Preklic in začasni odvzem licenc, ratingov in pooblastil 19 PODDEL B – LICENCE, RATINGI IN POOBLASTILA 19 ATCO.B.001 Licence učencev kontrolorjev zračnega prometa 19 ATCO.B.005 Licenca kontrolorja zračnega prometa 19 ATCO.B.010 Ratingi za kontrolorje zračnega prometa 20 ATCO.B.015 Rating pooblastila 20 ATCO.B.020 Pooblastila enote 21 ATCO.B.025 Shema usposobljenosti v enoti 22 ATCO.B.030 Jezikovno pooblastilo 23 ATCO.B.035 Veljavnost jezikovnega pooblastila 23 ATCO.B.040 Ocenjevanje znanja jezika 24 ATCO.B.045 Jezikovno usposabljanje 24 PODDEL C – ZAHTEVE ZA INŠTRUKTORJE IN OCENJEVALCE 24 ODDELEK 1 – INŠTRUKTORJI 24 ATCO.C.001 Inštruktorji teoretičnega usposabljanja 24 ATCO.C.005 Inštruktorji praktičnega usposabljanja 25 ATCO.C.010 Privilegiji inštruktorjev usposabljanja na delovnem mestu (OJTI) 25 ATCO.C.015 Zahtevek za izdajo pooblastila za inštruktorja usposabljanja na delovnem mestu 25 ATCO.C.020 Veljavnost pooblastila za inštruktorja usposabljanja na delovnem mestu 25 ATCO.C.025 Začasno pooblastilo OJTI 25 ATCO.C.030 Privilegiji inštruktorjev na simulacijski napravi za usposabljanje (STDI) 26 ATCO.C.035 Zahtevek za pooblastilo za inštruktorja na simulacijski napravi za usposabljanje 26 ATCO.C.040 Veljavnost pooblastila za inštruktorja na simulacijski napravi za usposabljanje 26 ODDELEK 2 – OCENJEVALCI 27 ATCO.C.045 Privilegiji za ocenjevalce 27 ATCO.C.050 Osebni interesi 27 ATCO.C.055 Zahtevek za pooblastilo za ocenjevalca 27 ATCO.C.060 Veljavnost pooblastila za ocenjevalca 28 ATCO.C.065 Začasno pooblastilo za ocenjevalca 28 PODDEL D – USPOSABLJANJE KONTROLORJEV ZRAČNEGA PROMETA 28 ODDELEK 1 – SPLOŠNE ZAHTEVE 28 ATCO.D.001 Cilji usposabljanja kontrolorjev zračnega prometa 28 ATCO.D.005 Vrste usposabljanja kontrolorjev zračnega prometa 28 ODDELEK 2 – ZAHTEVE GLEDE ZAČETNEGA USPOSABLJANJA 29 ATCO.D.010 Sestava začetnega usposabljanja 29 ATCO.D.015 Načrt začetnega usposabljanja 30 ATCO.D.020 Tečaji osnovnega usposabljanja in usposabljanja za rating 30 ATCO.D.025 Preverjanje znanja in ocenjevanje pri osnovnem usposabljanju 31 ATCO.D.030 Cilji uspešnosti osnovnega usposabljanja 31 ATCO.D.035 Preverjanje znanja in ocenjevanje pri usposabljanju za rating 31 ATCO.D.040 Cilji uspešnosti usposabljanja za rating 32 ODDELEK 3 – ZAHTEVE GLEDE USPOSABLJANJA V ENOTI 32 ATCO.D.045 Sestava usposabljanja v enoti 32 ATCO.D.050 Predpogoji za usposabljanje v enoti 33 ATCO.D.055 Načrt usposabljanja v enoti 33 ATCO.D.060 Tečaj za pridobitev pooblastila enote 34 ATCO.D.065 Dokaz teoretičnega znanja in razumevanja 34 ATCO.D.070 Ocenjevanje v okviru tečajev za pridobitev pooblastila enote 34 ODDELEK 4 – ZAHTEVE GLEDE NADALJEVALNEGA USPOSABLJANJA 34 ATCO.D.075 Nadaljevalno usposabljanje 34 ATCO.D.080 Osvežitveno usposabljanje 34 ATCO.D.085 Preusmeritveno usposabljanje 35 ODDELEK 5 – USPOSABLJANJE INŠTRUKTORJEV IN OCENJEVALCEV 35 ATCO.D.090 Usposabljanje inštruktorjev praktičnega usposabljanja 35 ATCO.D.095 Usposabljanje ocenjevalcev 35 DODATEK 1 k Prilogi I – LESTVICA ZA OCENJEVANJE ZNANJA JEZIKA – ZAHTEVE ZA ZNANJE JEZIKA 36 DODATEK 2 k Prilogi I – OSNOVNO USPOSABLJANJE 39 Predmet 1: UVOD V TEČAJ 39 Predmet 2: LETALSKA ZAKONODAJA 39 Predmet 3: UPRAVLJANJE ZRAČNEGA PROMETA 40 Predmet 4: METEOROLOGIJA 41 Predmet 5: NAVIGACIJA 42 Predmet 6: ZRAKOPLOVI 43 Predmet 7: ČLOVEŠKI DEJAVNIKI 44 Predmet 8: OPREMA IN SISTEMI 45 Predmet 9: POKLICNO OKOLJE 46 DODATEK 3 k Prilogi I – RATING VIZUALNEGA LETALIŠKEGA KONTROLORJA ZRAČNEGA PROMETA (ADV) 47 Predmet 1: UVOD V TEČAJ 47 Predmet 2: LETALSKA ZAKONODAJA 47 Predmet 3: UPRAVLJANJE ZRAČNEGA PROMETA 48 Predmet 4: METEOROLOGIJA 49 Predmet 5: NAVIGACIJA 49 Predmet 6: ZRAKOPLOVI 49 Predmet 7: ČLOVEŠKI DEJAVNIKI 50 Predmet 8: OPREMA IN SISTEMI 51 Predmet 9: POKLICNO OKOLJE 51 Predmet 10: NEOBIČAJNE IN IZREDNE OKOLIŠČINE 51 Predmet 11: LETALIŠČA 52 DODATEK 4 k Prilogi I – RATING INSTRUMENTALNEGA LETALIŠKEGA KONTROLORJA ZRAČNEGA PROMETA ZA STOLP – ADI (TWR) 53 Predmet 1: UVOD V TEČAJ 53 Predmet 2: LETALSKA ZAKONODAJA 53 Predmet 3: UPRAVLJANJE ZRAČNEGA PROMETA 54 Predmet 4: METEOROLOGIJA 55 Predmet 5: NAVIGACIJA 55 Predmet 6: ZRAKOPLOVI 56 Predmet 7: ČLOVEŠKI DEJAVNIKI 56 Predmet 8: OPREMA IN SISTEMI 57 Predmet 9: POKLICNO OKOLJE 57 Predmet 10: NEOBIČAJNE IN IZREDNE OKOLIŠČINE 58 Predmet 11: LETALIŠČA 58 DODATEK 5 k Prilogi I – RATING PROCEDURALNEGA PRILETNEGA KONTROLORJA ZRAČNEGA PROMETA (APP) 59 Predmet 1: UVOD V TEČAJ 59 Predmet 2: LETALSKA ZAKONODAJA 59 Predmet 3: UPRAVLJANJE ZRAČNEGA PROMETA 60 Predmet 4: METEOROLOGIJA 61 Predmet 5: NAVIGACIJA 61 Predmet 6: ZRAKOPLOVI 61 Predmet 7: ČLOVEŠKI DEJAVNIKI 62 Predmet 8: OPREMA IN SISTEMI 63 Predmet 9: POKLICNO OKOLJE 63 Predmet 10: NEOBIČAJNE IN IZREDNE OKOLIŠČINE 63 Predmet 11: LETALIŠČA 64 DODATEK 6 k Prilogi I – RATING PROCEDURALNEGA OBMOČNEGA KONTROLORJA ZRAČNEGA PROMETA (ACP) 65 Predmet 1: UVOD V TEČAJ 65 Predmet 2: LETALSKA ZAKONODAJA 65 Predmet 3: UPRAVLJANJE ZRAČNEGA PROMETA 66 Predmet 4: METEOROLOGIJA 67 Predmet 5: NAVIGACIJA 67 Predmet 6: ZRAKOPLOVI 67 Predmet 7: ČLOVEŠKI DEJAVNIKI 68 Predmet 8: OPREMA IN SISTEMI 68 Predmet 9: POKLICNO OKOLJE 69 Predmet 10: NEOBIČAJNE IN IZREDNE OKOLIŠČINE 69 DODATEK 7 k Prilogi I – RATING NADZORNEGA PRILETNEGA KONTROLORJA ZRAČNEGA PROMETA (APS) 70 Predmet 1: UVOD V TEČAJ 70 Predmet 2: LETALSKA ZAKONODAJA 70 Predmet 3: UPRAVLJANJE ZRAČNEGA PROMETA 71 Predmet 4: METEOROLOGIJA 72 Predmet 5: NAVIGACIJA 72 Predmet 6: ZRAKOPLOVI 73 Predmet 7: ČLOVEŠKI DEJAVNIKI 73 Predmet 8: OPREMA IN SISTEMI 74 Predmet 9: POKLICNO OKOLJE 74 Predmet 10: NEOBIČAJNE IN IZREDNE OKOLIŠČINE 75 Predmet 11: LETALIŠČA 75 DODATEK 8 k Prilogi I – RATING NADZORNEGA OBMOČNEGA KONTROLORJA ZRAČNEGA PROMETA (ACS) 76 Predmet 1: UVOD V TEČAJ 76 Predmet 2: LETALSKA ZAKONODAJA 76 Predmet 3: UPRAVLJANJE ZRAČNEGA PROMETA 77 Predmet 4: METEOROLOGIJA 78 Predmet 5: NAVIGACIJA 78 Predmet 6: ZRAKOPLOVI 79 Predmet 7: ČLOVEŠKI DEJAVNIKI 79 Predmet 8: OPREMA IN SISTEMI 80 Predmet 9: POKLICNO OKOLJE 80 Predmet 10: NEOBIČAJNE IN IZREDNE OKOLIŠČINE 81 PRILOGA II – DEL ATCO.AR – ZAHTEVE ZA PRISTOJNE ORGANE 82 PODDEL A – SPLOŠNE ZAHTEVE 82 ATCO.AR.A.001 Področje uporabe 82 ATCO.AR.A.005 Osebje 82 ATCO.AR.A.010 Naloge pristojnih organov 82 ATCO.AR.A.015 Načini usklajevanja 83 ATCO.AR.A.020 Obveščanje agencije 83 ATCO.AR.A.025 Takojšen odziv na varnostno težavo 84 PODDEL B – UPRAVLJANJE 84 ATCO.AR.B.001 Sistem upravljanja 84 ATCO.AR.B.005 Dodelitev nalog kvalificiranim subjektom 85 ATCO.AR.B.010 Spremembe sistema upravljanja 85 ATCO.AR.B.015 Vodenje evidenc 85 PODDEL C – NADZOR IN IZVRŠEVANJE 86 ATCO.AR.C.001 Nadzor 86 ATCO.AR.C.005 Program nadzora 86 ATCO.AR.C.010 Ugotovitve in izvršilni ukrepi za osebje 87 PODDEL D – IZDAJA, PODALJŠANJE VELJAVNOSTI, OBNOVA, ZAČASEN ODVZEM IN PREKLIC LICENC, RATINGOV IN POOBLASTIL 87 ATCO.AR.D.001 Postopek za izdajo, podaljšanje veljavnosti in obnovo licenc, ratingov in pooblastil 87 ATCO.AR.D.005 Preklic in začasni odvzem licenc, ratingov in pooblastil 88 PODDEL E – POSTOPEK IZDAJE CERTIFIKATOV ZA ORGANIZACIJE ZA USPOSABLJANJE KONTROLORJEV ZRAČNEGA PROMETA TER ODOBRITEV TEČAJEV USPOSABLJANJA 88 ATCO.AR.E.001 Zahtevek in postopek izdaje certifikata za organizacije za usposabljanje 88 ATCO.AR.E.005 Odobritev tečajev in načrtov usposabljanja 89 ATCO.AR.E.010 Spremembe organizacij za usposabljanje 89 ATCO.AR.E.015 Ugotovitve in korektivni ukrepi 89 PODDEL F – POSEBNE ZAHTEVE V ZVEZI S CERTIFICIRANJEM NA PODROČJU LETALSKE MEDICINE 90 ODDELEK 1 – SPLOŠNE ZAHTEVE 90 ATCO.AR.F.001 Zdravstveni centri za letalsko osebje in izdaja spričeval letalske medicine 90 ODDELEK 2 – DOKUMENTACIJA 91 ATCO.AR.F.005 Zdravniško spričevalo 91 ATCO.AR.F.010 Certifikat zdravnika za letalsko osebje 91 ATCO.AR.F.015 Certifikat zdravstvenega centra za letalsko osebje 91 ATCO.AR.F.020 Obrazci letalske medicine 91 DODATEK 1 k Prilogi II – Obrazec za licenco – LICENCA KONTROLORJA ZRAČNEGA PROMETA 92 DODATEK 2 k Prilogi II – CERTIFIKAT ORGANIZACIJE ZA USPOSABLJANJE KONTROLORJEV ZRAČNEGA PROMETA (ATCO TO) 98 DODATEK 3 k Prilogi II – CERTIFIKAT ZA ZDRAVNIKE ZA LETALSKO OSEBJE (AME) 100 DODATEK 4 k Prilogi II – CERTIFIKAT ZDRAVSTVENEGA CENTRA ZA LETALSKO OSEBJE (AeMC) 102 PRILOGA III – DEL ATCO.OR – ZAHTEVE ZA ORGANIZACIJE ZA USPOSABLJANJE KONTROLORJEV ZRAČNEGA PROMETA IN ZDRAVSTVENE CENTRE ZA LETALSKO OSEBJE 103 PODDEL A – SPLOŠNE ZAHTEVE 103 ATCO.OR.A.001 Področje uporabe 103 PODDEL B – ZAHTEVE ZA ORGANIZACIJE ZA USPOSABLJANJE KONTROLORJEV ZRAČNEGA PROMETA 103 ATCO.OR.B.001 Zahtevek za izdajo certifikata organizacije za usposabljanje 103 ATCO.OR.B.005 Načini usklajevanja 103 ATCO.OR.B.010 Pogoji odobritve in privilegiji iz certifikata organizacije za usposabljanje 104 ATCO.OR.B.015 Spremembe organizacij za usposabljanje 104 ATCO.OR.B.020 Stalna veljavnost 104 ATCO.OR.B.025 Dostop do prostorov in podatkov organizacij za usposabljanje 104 ATCO.OR.B.030 Ugotovitve 104 ATCO.OR.B.035 Takojšen odziv na varnostno težavo 105 ATCO.OR.B.040 Poročanje o dogodkih 105 PODDEL C – UPRAVLJANJE ORGANIZACIJ ZA USPOSABLJANJE KONTROLORJEV ZRAČNEGA PROMETA 105 ATCO.OR.C.001 Sistem upravljanja organizacij za usposabljanje 105 ATCO.OR.C.005 Dejavnosti izvajalcev 105 ATCO.OR.C.010 Zahteve za osebje 106 ATCO.OR.C.015 Prostori in oprema 106 ATCO.OR.C.020 Vodenje evidenc 106 ATCO.OR.C.025 Financiranje in zavarovanja 106 PODDEL D – ZAHTEVE ZA TEČAJE USPOSABLJANJA IN NAČRTE USPOSABLJANJA 107 ATCO.OR.D.001 Zahteve za tečaje usposabljanja in načrte usposabljanja 107 ATCO.OR.D.005 Rezultati preverjanj znanja in ocenjevanj ter certifikati 107 PODDEL E – ZAHTEVE ZA ZDRAVSTVENE CENTRE ZA LETALSKO OSEBJE 107 ATCO.OR.E.001 Zdravstveni centri za letalsko osebje 107 PRILOGA IV – DEL ATCO.MED – ZDRAVSTVENE ZAHTEVE ZA KONTROLORJE ZRAČNEGA PROMETA 108 PODDEL A – SPLOŠNE ZAHTEVE 108 ODDELEK 1 – SPLOŠNO 108 ATCO.MED.A.001 Pristojni organ 108 ATCO.MED.A.005 Področje uporabe 108 ATCO.MED.A.010 Opredelitev pojmov 108 ATCO.MED.A.015 Zaupnost zdravstvenih podatkov 109 ATCO.MED.A.020 Zmanjšanje zdravstvene sposobnosti 109 ATCO.MED.A.025 Obveznosti AeMC in AME 109 ODDELEK 2 – ZAHTEVE ZA ZDRAVNIŠKA SPRIČEVALA 110 ATCO.MED.A.030 Zdravniška spričevala 110 ATCO.MED.A.035 Zahtevek za zdravniško spričevalo 110 ATCO.MED.A.040 Izdaja, podaljšanje veljavnosti in obnova zdravniških spričeval 110 ATCO.MED.A.045 Veljavnost, podaljšanje veljavnosti in obnova zdravniških spričeval 111 ATCO.MED.A.046 Začasen odvzem ali preklic zdravniškega spričevala 111 ATCO.MED.A.050 Napotitev 112 PODDEL B – ZAHTEVE ZA ZDRAVNIŠKA SPRIČEVALA KONTROLORJEV ZRAČNEGA PROMETA 112 ODDELEK 1 – SPLOŠNO 112 ATCO.MED.B.001 Omejitve pri zdravniških spričevalih 112 ODDELEK 2 – ZDRAVSTVENE ZAHTEVE ZA ZDRAVNIŠKA SPRIČEVALA RAZREDA 3 112 ATCO.MED.B.005 Splošno 112 ATCO.MED.B.010 Kardiovaskularni sistem 113 ATCO.MED.B.015 Dihalni sistem 115 ATCO.MED.B.020 Prebavni sistem 116 ATCO.MED.B.025 Metabolični in endokrini sistem 116 ATCO.MED.B.030 Hematologija 116 ATCO.MED.B.035 Urogenitalen sistem 117 ATCO.MED.B.040 Nalezljiva bolezen 117 ATCO.MED.B.045 Porodništvo in ginekologija 117 ATCO.MED.B.050 Mišično-kostni sistem 117 ATCO.MED.B.055 Psihiatrija 118 ATCO.MED.B.060 Psihologija 118 ATCO.MED.B.065 Nevrologija 118 ATCO.MED.B.070 Vizualni sistem 119 ATCO.MED.B.075 Barvni vid 120 ATCO.MED.B.080 Otorinolaringologija 120 ATCO.MED.B.085 Dermatologija 120 ATCO.MED.B.090 Onkologija 121 PODDEL C – ZDRAVNIKI ZA LETALSKO OSEBJE (AME) 121 ATCO.MED.C.001 Privilegiji 121 ATCO.MED.C.005 Zahtevek 121 ATCO.MED.C.010 Zahteve za izdajo certifikata AME 121 ATCO.MED.C.015 Tečaji usposabljanja iz letalske medicine 122 ATCO.MED.C.020 Spremembe certifikata AME 122 ATCO.MED.C.025 Veljavnost certifikatov AME 122

PRILOGA I DEL ATCO ZAHTEVE ZA IZDAJO LICENC KONTROLORJEM ZRAČNEGA PROMETA PODDEL A SPLOŠNE ZAHTEVE ATCO.A.001 Področje uporabe Ta del te priloge določa zahteve za izdajo, začasni odvzem in preklic licenc učencev kontrolorjev zračnega prometa in licenc kontrolorjev zračnega prometa ter z njimi povezanih ratingov in pooblastil kot tudi pogoje njihove veljavnosti in uporabe. ATCO.A.005 Zahtevek za izdajo licenc, ratingov in pooblastil (a) Zahtevek za izdajo licenc, ratingov in pooblastil se predloži pristojnemu organu v skladu s postopkom, ki ga določi navedeni organ. (b) Zahtevek za izdajo dodatnih ratingov ali pooblastil, za podaljšanje veljavnosti pooblastil ali njihovo obnovo ter za ponovno izdajo licenc se predloži pristojnemu organu, ki je navedeno licenco izdal. (c) Licenca ostane v lasti osebe, ki ji je bila izdana, razen če je pristojni organ ne prekliče. Imetnik licence podpiše licenco. (d) Na licenci so navedene vse ustrezne informacije o privilegijih, pridobljenih z licenco, ki mora tudi izpolnjevati zahteve iz Dodatka 1 k Prilogi II. ATCO.A.010 Zamenjava licenc (a) Če imetnik licence želi izvajati privilegije iz licence v državi članici, katere pristojni organ ni tisti, ki je izdal licenco, imetnik licence predloži zahtevek za zamenjavo svoje licence za licenco, ki jo izda pristojni organ iz države članice, v kateri se bodo izvajali privilegiji v skladu s postopkom, ki ga določi ta organ, razen če je v sporazumih, sklenjenih med državami članicami, določeno drugače. Zadevni organi za ta namen izmenjajo vse ustrezne podatke, ki so potrebni za izvedbo zamenjave licence v skladu s postopki, določenimi v ATCO.AR.B.001(c). (b) Za namene zamenjave in izvajanja privilegijev iz licence v državi članici, ki ni država, v kateri je bila licenca izdana, mora imetnik licence izpolnjevati zahteve iz ATCO.B.030 glede znanja jezika, ki jih določi zadevna država članica. (c) Nova licenca vključuje ratinge, rating pooblastila, pooblastila v licenci in vsa veljavna pooblastila enote v licenci, vključno z datumom prve izdaje in poteka veljavnosti, če je ustrezno. (d) Imetnik licence po prejemu nove licence predloži zahtevek iz ATCO.A.005 skupaj s svojo licenco kontrolorja zračnega prometa, da bi pridobil nove ratinge, rating pooblastila, pooblastila v licenci ali pooblastila enote. (e) Po zamenjavi se že izdana licenca vrne organu, ki jo je izdal. ATCO.A.015 Izvajanje privilegijev iz licenc in začasna nezmožnost (a) Izvajanje privilegijev, dodeljenih z licenco, je odvisno od veljavnosti ratingov, pooblastil in zdravniškega spričevala. (b) Imetniki licence ne izvajajo privilegijev iz svoje licence, če dvomijo, da so zmožni varno izvajati privilegije iz licence; v takšnih primerih ustreznega izvajalca navigacijskih služb zračnega prometa nemudoma obvestijo o začasni nezmožnosti izvajanja privilegijev iz svoje licence. (c) Izvajalci navigacijskih služb zračnega prometa lahko razglasijo začasno nezmožnost imetnika licence, če so seznanjeni s kakršnim koli dvomom v zmožnost imetnika licence, da varno izvaja privilegije iz licence. (d) Izvajalci navigacijskih služb zračnega prometa pripravijo in izvajajo nepristranske, pregledne in nediskriminatorne postopke za podporo imetnikom licence, ki so razglasili začasno nezmožnost, da začnejo izvajati privilegije iz svoje licence v skladu s točko (b), za razglasitev začasne nezmožnosti imetnika licence v skladu s točko (c), za obvladovanje vpliva primerov začasne nezmožnosti na operacije in za obveščanje pristojnih organov, kot je opredeljeno v navedenem postopku. (e) Postopki iz točke (d) se vključijo v shemo usposobljenosti enote v skladu z ATCO.B.025(a)(13). ATCO.A.020 Preklic in začasni odvzem licenc, ratingov in pooblastil (a) Pristojni organ lahko v skladu z ATCO.AR.D.005 izvrši začasni odvzem ali preklic licenc, ratingov in pooblastil, če imetnik licence ne izpolnjuje zahtev iz tega dela. (b) Če se licenca imetnika licence prekliče, jo mora slednji nemudoma vrniti pristojnemu organu v skladu z upravnimi postopki, ki jih določi navedeni organ. (c) Z izdajo licence kontrolorja zračnega prometa se licenca učenca kontrolorja zračnega prometa prekliče in vrne pristojnemu organu, ki izda licenco kontrolorja zračnega prometa. PODDEL B LICENCE, RATINGI IN POOBLASTILA ATCO.B.001 Licence učencev kontrolorjev zračnega prometa (a) Imetniki licence učenca kontrolorja zračnega prometa so pooblaščeni za izvajanje storitev kontrole zračnega prometa v skladu z ratingi in rating pooblastili iz njihove licence pod nadzorom inštruktorja usposabljanja na delovnem mestu ter za opravljanje usposabljanja za pridobitev rating pooblastil. (b) Kandidati za izdajo licence učenca kontrolorja zračnega prometa: (1) so stari vsaj 18 let; (2) so uspešno zaključili začetno usposabljanje v organizaciji za usposabljanje, ki izpolnjuje zahteve, določene v Prilogi III (del ATCO.OR) v zvezi z ratingi in, če je ustrezno, z rating pooblastilom v skladu z oddelkom 2 poddela D dela ATCO; (3) imajo veljavno zdravniško spričevalo; (4) so dokazali ustrezno raven znanja jezika v skladu z zahtevami iz ATCO.B.030. (c) Licenca učenca kontrolorja zračnega prometa vsebuje jezikovna pooblastila in najmanj en rating ter, če je ustrezno, eno rating pooblastilo. (d) Imetnik licence učenca kontrolorja zračnega prometa, ki eno leto po datumu izdaje licence še ni začel izvajati privilegijev iz navedene licence ali ki je te privilegije prenehal izvajati za obdobje, ki je daljše od enega leta, lahko začne ali nadaljuje z usposabljanjem v enoti v tem ratingu šele po oceni svoje predhodne usposobljenosti, tj. ali zadevna oseba še izpolnjuje zahteve v zvezi z navedenim ratingom – oceno opravi organizacija za usposabljanje, ki izpolnjuje zahteve, določene v Prilogi III (del ATCO.OR), in ima certifikat za izvajanje začetnega usposabljanja, ustreznega za rating – in po tem, ko izpolni vse zahteve glede usposabljanja, ki sledijo iz te ocene. ATCO.B.005 Licenca kontrolorja zračnega prometa (a) Imetniki licence kontrolorja zračnega prometa so pooblaščeni za izvajanje storitev kontrole zračnega prometa v skladu z ratingi in rating pooblastili iz njihove licence ter za izvajanje privilegijev iz pooblastil, vsebovanih v licenci. (b) Privilegiji iz licence kontrolorja zračnega prometa vključujejo privilegije iz licence učenca kontrolorja zračnega prometa, kot je določeno v ATCO.B.001(a). (c) Kandidati za prvo izdajo licence kontrolorja zračnega prometa: (1) imajo licenco učenca kontrolorja zračnega prometa; (2) so zaključili tečaj za pridobitev pooblastila enote in uspešno opravili ustrezna preverjanja znanja in ocenjevanja v skladu z zahtevami iz oddelka 3 poddela D dela ATCO; (3) imajo veljavno zdravniško spričevalo; (4) so dokazali ustrezno raven znanja jezika v skladu z zahtevami iz ATCO.B.030. (d) Licenca kontrolorja zračnega prometa se potrdi z vključitvijo enega ali več ratingov in ustreznega rating pooblastila, pooblastila enote in jezikovnega pooblastila, v zvezi s katerim je bilo usposabljanje uspešno opravljeno. (e) Imetnik licence kontrolorja zračnega prometa, ki eno leto po datumu izdaje licence ni začel izvajati privilegijev iz ratinga, lahko začne z usposabljanjem v enoti v tem ratingu šele po oceni svoje predhodne usposobljenosti, tj. ali zadevna oseba še izpolnjuje zahteve v zvezi z navedenim ratingom – oceno opravi organizacija za usposabljanje, ki izpolnjuje zahteve, določene v Prilogi III (del ATCO.OR), in ima certifikat za opravljanje začetnega usposabljanja, ustreznega za rating – in po tem, ko izpolni vse zahteve glede usposabljanja, ki sledijo iz te ocene. ATCO.B.010 Ratingi za kontrolorje zračnega prometa (a) Licence vsebujejo enega ali več naslednjih ratingov, ki opredeljujejo vrsto storitve, ki jo imetnik licence lahko zagotavlja: (1) rating vizualnega letališkega kontrolorja zračnega prometa (ADV), ki dokazuje, da je imetnik licence usposobljen za zagotavljanje storitve kontrole zračnega prometa za letališki promet na letališčih, ki nimajo objavljenih instrumentalnih priletnih in vzletnih postopkov; (2) rating instrumentalnega letališkega kontrolorja zračnega prometa (ADI), ki dokazuje, da je imetnik licence usposobljen za zagotavljanje storitve kontrole zračnega prometa za letališki promet na letališčih, ki imajo objavljene instrumentalne priletne in vzletne postopke, ta licenca pa vsebuje najmanj enega od rating pooblastil, opisanih v ATCO.B.015(a); (3) rating proceduralnega priletnega kontrolorja zračnega prometa (APP), ki dokazuje, da je imetnik licence usposobljen za zagotavljanje storitve kontrole zračnega prometa za zrakoplove v prihodu, odhodu ali preletu brez uporabe opreme za nadzor zračnega prometa; (4) rating nadzornega priletnega kontrolorja zračnega prometa (APS), ki dokazuje, da je imetnik licence usposobljen za zagotavljanje storitve kontrole zračnega prometa za zrakoplove v prihodu, odhodu ali preletu z uporabo opreme za nadzor zračnega prometa; (5) rating proceduralnega območnega kontrolorja zračnega prometa (ACP), ki dokazuje, da je imetnik licence usposobljen za zagotavljanje storitve kontrole zračnega prometa za zrakoplove brez uporabe opreme za nadzor zračnega prometa; (6) rating nadzornega območnega kontrolorja zračnega prometa (ACS), ki dokazuje, da je imetnik licence usposobljen za zagotavljanje storitve kontrole zračnega prometa za zrakoplove z uporabo opreme za nadzor zračnega prometa. (b) Imetnik ratinga, ki je prenehal izvajati privilegije iz navedenega ratinga za obdobje štirih ali več zaporednih neposredno predhodnih let, lahko začne z usposabljanjem v enoti v tem ratingu šele po oceni predhodne usposobljenosti, tj. ali zadevna oseba še izpolnjuje zahteve v zvezi z navedenim ratingom – oceno opravi organizacija za usposabljanje, ki izpolnjuje zahteve, določene v Prilogi III (del ATCO.OR), in ima certifikat za opravljanje začetnega usposabljanja, ustreznega za rating – in po tem, ko izpolni vse zahteve glede usposabljanja, ki sledijo iz te ocene. ATCO.B.015 Rating pooblastila (a) Rating instrumentalnega letališkega kontrolorja zračnega prometa (ADI) vsebuje najmanj enega od naslednjih pooblastil: (1) pooblastilo za kontrolo v zraku (Air Control – AIR), ki dokazuje, da je imetnik licence usposobljen za zagotavljanje kontrole zračnega prometa v bližini letališča in na vzletno-pristajalni stezi; (2) pooblastilo za kontrolo gibanja na tleh (GMC), ki dokazuje, da je imetnik licence usposobljen za zagotavljanje kontrole gibanja na tleh; (3) pooblastilo stolpnega kontrolorja (TWR), ki dokazuje, da je imetnik licence usposobljen za zagotavljanje kontrole na letališču. Pooblastilo TWR vključuje privilegije iz pooblastil AIR in GMC; (4) pooblastilo za nadzor gibanja na tleh (GMS), dodeljeno kot dopolnilo pooblastilu za kontrolo gibanja na tleh in pooblastilu stolpnega kontrolorja, ki dokazuje, da je imetnik licence usposobljen za zagotavljanje kontrole gibanja na tleh s pomočjo sistemov za nadzor gibanja na površini letališča; (5) pooblastilo za letališko radarsko kontrolo (RAD), dodeljeno kot dopolnilo pooblastilu za kontrolo v zraku in pooblastilu za stolpno kontrolo, ki dokazuje, da je imetnik licence usposobljen za zagotavljanje letališke kontrole z radarsko opremo za nadzor. (b) Rating nadzornega priletnega kontrolorja zračnega prometa (APS) vsebuje najmanj enega od naslednjih pooblastil: (1) pooblastilo za precizni priletni radar (PAR), ki dokazuje, da je imetnik licence usposobljen za zagotavljanje preciznih priletov, kontroliranih s tal, z uporabo preciznega priletnega radarja, zrakoplovom v končnem priletu na vzletno-pristajalno stezo; (2) pooblastilo za nadzorni priletni radar (SRA), ki dokazuje, da je imetnik licence usposobljen za zagotavljanje nepreciznih priletov, kontroliranih s tal, z uporabo opreme za nadzor, zrakoplovom v končnem priletu na vzletno-pristajalno stezo; (3) pooblastilo terminalnega kontrolorja (TCL), ki dokazuje, da je imetnik usposobljen za zagotavljanje storitev kontrole zračnega prometa z uporabo katere koli opreme za nadzor zrakoplovom, ki se nahajajo v določenem terminalnem območju in/ali sosednjih območjih. (c) Rating proceduralnega območnega kontrolorja zračnega prometa (ACP) lahko vsebuje pooblastilo za oceansko kontrolo (OCL), ki dokazuje, da je imetnik usposobljen za zagotavljanje storitev kontrole zračnega prometa zrakoplovom, ki se nahajajo na področju oceanske kontrole. (d) Rating nadzornega območnega kontrolorja zračnega prometa (ACS) lahko vsebuje najmanj enega od naslednjih pooblastil: (1) pooblastilo terminalnega kontrolorja (TCL), ki dokazuje, da je imetnik usposobljen za zagotavljanje storitev kontrole zračnega prometa z uporabo katere koli opreme za nadzor zrakoplovom, ki se nahajajo v določenem terminalnem območju in/ali sosednjih območjih; (2) pooblastilo za oceansko kontrolo (OCN), ki dokazuje, da je imetnik usposobljen za zagotavljanje storitev kontrole zračnega prometa zrakoplovom, ki se nahajajo na področju oceanske kontrole. ATCO.B.020 Pooblastila enote (a) S pooblastili enote se imetnik licence pooblasti za izvajanje storitev kontrole zračnega prometa v posebnem sektorju, skupini sektorjev ali na delovnih mestih pod odgovornostjo enote služb zračnega prometa. (b) Kandidati za pooblastilo enote uspešno zaključijo tečaj za pridobitev pooblastila enote v skladu z zahtevami iz oddelka 3 poddela D dela ATCO. (c) Kandidati za izdajo pooblastila enote po zamenjavi licence iz ATCO.A.010 poleg zahtev iz točke (b) izpolnjujejo tudi zahteve iz ATCO.D.060(f). (d) Pristojni organ lahko poleg zahtev iz točke (b) določi dodatne zahteve, ki jih morajo izpolnjevati kontrolorji zračnega prometa, ki zagotavljajo storitve zračnega prometa zrakoplovom na testnih letih. (e) Pooblastila enote so veljavna za obdobje, ki je opredeljeno v shemi usposobljenosti v enoti. To obdobje ni daljše od treh let. (f) Obdobje veljavnosti pooblastil enote pri prvi izdaji in obnovi se začne najpozneje 30 dni od datuma uspešno opravljenega ocenjevanja. (g) Veljavnost pooblastil enote se podaljša, če: (1) je kandidat v okviru privilegijev iz licence opravil minimalno število ur, kot je določeno v shemi usposobljenosti v enoti; (2) je kandidat opravil osvežitveno usposabljanje v obdobju veljavnosti pooblastila enote v skladu s shemo usposobljenosti v enoti; (3) je bila usposobljenost kandidata ocenjena v skladu s shemo usposobljenosti v enoti, in sicer ne več kot 3 mesece pred datumom poteka veljavnosti pooblastila enote. (h) Veljavnost pooblastila enote se podaljša, če so izpolnjene zahteve iz točke (g), in sicer v obdobju 3 mesecev neposredno pred datumom njihovega poteka. V takšnih primerih se obdobje veljavnosti šteje od navedenega datuma poteka veljavnosti. (i) Če se veljavnost pooblastila enote podaljša pred obdobjem iz točke (h), se njegovo obdobje veljavnosti začne najpozneje 30 dni od datuma uspešno opravljene ocene, če so izpolnjene tudi zahteve iz točke (g)(1) in (2). (j) Če veljavnost pooblastila enote poteče, imetnik licence uspešno zaključi tečaj za pridobitev pooblastila enote v skladu z zahtevami iz oddelka 3 poddela D dela ATCO, da bi podaljšal pooblastilo. ATCO.B.025 Shema usposobljenosti v enoti (a) Sheme usposobljenosti v enoti oblikuje izvajalec navigacijskih služb zračnega prometa, odobri pa jih pristojni organ. Vključujejo najmanj naslednje elemente: (1) veljavnost pooblastila enote v skladu z ATCO.B.020(e); (2) najdaljše neprekinjeno obdobje, v katerem se privilegiji iz pooblastila enote med njegovo veljavnostjo ne izvajajo. To obdobje ni daljše od 90 koledarskih dni; (3) najmanjše število ur za izvajanje privilegijev iz pooblastila enote v določenem obdobju, ki ni daljše od 12 mesecev, za namen ATCO.B.020(g)(1). Za inštruktorje usposabljanja na delovnem mestu, ki izvajajo privilegije iz pooblastila OJTI, se čas usposabljanja šteje kot največ 50 % ur, potrebnih za podaljšanje veljavnosti pooblastila enote; (4) postopke za primere, ko imetnik licence ne izpolnjuje zahtev iz točke (a)(2) in (3); (5) postopke za ocenjevanje usposobljenosti, vključno z ocenjevanjem po predmetih osvežitvenega usposabljanja v skladu z ATCO.D.080(b); (6) postopke za preverjanje teoretičnega znanja in razumevanja, ki je potrebno za izvajanje privilegijev iz ratingov in pooblastil; (7) postopke za opredelitev tem in podtem, ciljev in metod za nadaljevalno usposabljanje; (8) najkrajše trajanje in pogostost izvajanja osvežitvenih tečajev; (9) postopke za preverjanje teoretičnega znanja in/ali ocenjevanje praktičnih znanj in spretnosti, pridobljenih v preusmeritvenem usposabljanju, vključno z ocenami za uspešno opravljeno preverjanje znanja; (10) postopke v primerih neuspešno opravljenih preverjanj ali ocenjevanj, vključno s postopki pritožbe; (11) kvalifikacije, naloge in odgovornosti osebja za usposabljanje; (12) postopek, ki zagotavlja, da inštruktorji praktičnega usposabljanja vadijo tehnike poučevanja v postopkih, v okviru katerih naj bi se izvajalo usposabljanje v skladu z ATCO.C.010(b)(3) in ATCO.C.030(b)(3); (13) postopke za prijavo in vodenje primerov začasne nezmožnosti izvajanja privilegijev iz licence ter obveščanje pristojnega organa v skladu z ATCO.A.015(d); (14) določitev evidenc, ki jih je treba voditi posebej za nadaljevalna usposabljanja in ocenjevanja v skladu z ATCO.AR.B.015; (15) postopke in razloge za pregled in spremembo sheme usposobljenosti v enoti in njeno predložitev pristojnemu organu. Pregled sheme usposobljenosti v enoti se opravi najmanj enkrat na tri leta. (b) Da bi izpolnili zahtevo iz točke (a)(3), izvajalci navigacijskih služb zračnega prometa vodijo evidence o tem, koliko ur vsak imetnik licence izvaja privilegije iz svojega pooblastila enote pri delu v sektorjih, skupini sektorjev in/ali na delovnih mestih v enoti ATC, ter na zahtevo posredujejo podatke pristojnim organom in imetniku licence. (c) Pri določitvi postopkov iz točke (a)(4) in (13) izvajalci navigacijskih služb zračnega prometa zagotovijo uporabo mehanizmov za zagotavljanje pravične obravnave imetnikov licenc, kadar veljavnosti njihovih pooblastil ni mogoče podaljšati. ATCO.B.030 Jezikovno pooblastilo (a) Kontrolorji zračnega prometa in učenci kontrolorji zračnega prometa ne izvajajo privilegijev iz svojih licenc, če nimajo veljavnega jezikovnega pooblastila v angleščini in, če je ustrezno, v jezikih, ki jih določi država članica zaradi varnosti v enoti ATC, kakor je objavljeno v Zborniku letalskih informacij. V jezikovnem pooblastilu se navedejo jeziki, stopnje znanja in datumi poteka. (b) Stopnja znanja jezika se ugotovi v skladu z lestvico za ocenjevanje, ki je določena v Dodatku 1 k Prilogi I. (c) Kandidat za jezikovno pooblastilo v skladu z lestvico za ocenjevanje iz točke (b) dokaže, da dosega najmanj uporabniško stopnjo (četrto stopnjo) znanja jezika. To pomeni, da kandidat dokaže, da: (1) se učinkovito sporazumeva v izključno glasovnih situacijah (telefon/radiotelefon) in v situacijah „iz oči v oči“; (2) se točno in jasno sporazumeva o splošnih, konkretnih in z delom povezanih temah; (3) uporablja ustrezne načine sporazumevanja za izmenjavo sporočil ter prepozna in rešuje nesporazume v splošnem kontekstu ali kontekstu, povezanem z delom; (4) uspešno in brez posebnih težav rešuje jezikovne izzive, ki jih povzročijo zapleti ali nepričakovan razvoj dogodkov med rutinskim delom ali sporazumevanjem, s katerim je sicer seznanjen, in (5) uporablja narečje ali naglas, ki sta razumljiva letalski skupnosti. (d) Ne glede na točko (c) lahko izvajalec navigacijskih služb zračnega prometa zahteva napredno stopnjo (peto stopnjo) lestvice za ocenjevanje znanja jezika, ki je določena v Dodatku 1 k Prilogi I, če okoliščine določenega ratinga ali pooblastila na uporabniški stopnji upravičujejo višjo stopnjo, ki je nujna za zagotovitev varnosti. Takšna zahteva, ki jo odobri pristojni organ, bo nediskriminatorna, sorazmerna in pregledna, izvajalec navigacijskih služb zračnega prometa, ki želi uporabiti višjo stopnjo znanja, pa jo bo tudi objektivno utemeljil. (e) Znanje jezika se dokaže s potrdilom, ki potrjuje rezultate ocenjevanja. ATCO.B.035 Veljavnost jezikovnega pooblastila (a) Veljavnost jezikovnega pooblastila glede na stopnjo, ki je določena v skladu z Dodatkom 1 k Prilogi I, je: (1) za uporabniško stopnjo (četrto stopnjo) tri leta od datuma ocenjevanja ali (2) za napredno stopnjo (peto stopnjo) šest let od datuma ocenjevanja; (3) za strokovno stopnjo (šesto stopnjo): (i) devet let od datuma ocenjevanja za angleščino; (ii) neomejeno za vse druge jezike, kot je določeno v ATCO.B.030(a). (b) Obdobje veljavnosti jezikovnih pooblastil pri prvi izdaji in obnovi se začne najpozneje 30 dni od datuma uspešno opravljenega ocenjevanja znanja jezika. (c) Veljavnost jezikovnih pooblastil se podaljša po uspešno opravljenem ocenjevanju znanja jezika, ki se izvaja v treh mesecih neposredno pred datumom poteka veljavnosti. V takšnih primerih se novo obdobje veljavnosti šteje od navedenega datuma poteka veljavnosti. (d) Če se podaljšanje veljavnosti jezikovnega pooblastila opravi pred obdobjem, določenim v točki (c), se njegovo obdobje veljavnosti začne najpozneje 30 dni od datuma uspešno opravljenega ocenjevanja znanja jezika. (e) Po poteku veljavnosti jezikovnega pooblastila imetnik licence uspešno opravi ocenjevanje znanja jezika, da bi podaljšal pooblastilo. ATCO.B.040 Ocenjevanje znanja jezika (a) Znanje jezika se dokaže z metodo ocenjevanja, ki jo odobri pristojni organ in ki vsebuje: (1) postopek ocenjevanja; (2) usposobljenost ocenjevalcev; (3) postopek pritožbe. (b) Organi za ocenjevanje znanja jezika izpolnjujejo zahteve, ki jih določijo pristojni organi v skladu z ATCO.AR.A.010. ATCO.B.045 Jezikovno usposabljanje (a) Izvajalci navigacijskih služb zračnega prometa zagotovijo jezikovno usposabljanje za ohranitev zahtevane stopnje znanja jezika kontrolorjev zračnega prometa, in sicer za: (1) imetnike jezikovnih pooblastil na uporabniški stopnji (četrta stopnja); (2) imetnike licenc, ki nimajo možnosti za redno uporabo svojega znanja jezika, s čimer bi to znanje tudi ohranili. (b) Jezikovno usposabljanje lahko poteka tudi v obliki nadaljevalnega usposabljanja. PODDEL C ZAHTEVE ZA INŠTRUKTORJE IN OCENJEVALCE ODDELEK 1 Inštruktorji ATCO.C.001 Inštruktorji teoretičnega usposabljanja (a) Teoretično usposabljanje izvajajo samo ustrezno usposobljeni inštruktorji. (b) Inštruktor teoretičnega usposabljanja je ustrezno usposobljen, če: (1) ima licenco kontrolorja zračnega prometa in/ali strokovne kvalifikacije za predmet, ki ga poučuje, in/ali če je organizaciji za usposabljanje dokaže ustrezno znanje in izkušnje; (2) organizaciji za usposabljanje dokaže spretnosti, ki so potrebne za poučevanje. ATCO.C.005 Inštruktorji praktičnega usposabljanja Oseba izvaja praktično usposabljanje samo, če ima licenco kontrolorja zračnega prometa s pooblastilom inštruktorja usposabljanja na delovnem mestu (OJTI) ali pooblastilom inštruktorja na simulacijski napravi za usposabljanje (STDI). ATCO.C.010 Privilegiji inštruktorjev usposabljanja na delovnem mestu (OJTI) (a) Imetniki pooblastila OJTI so pooblaščeni za izvajanje praktičnega usposabljanja in nadzora na operativnem delovnem mestu, za kar imajo veljavno pooblastilo enote, in na simulacijski napravi za usposabljanje v pridobljenih ratingih. (b) Imetniki pooblastila OJTI izvajajo privilegije iz pooblastila, samo če: (1) so zadnji dve leti izvajali privilegije iz ratinga, za katerega se izvaja usposabljanje; (2) so v predhodnem šestmesečnem obdobju izvajali privilegije iz veljavnega pooblastila enote, za katerega se izvaja usposabljanje; (3) so v navedenih postopkih, v katerih naj bi se izvajalo usposabljanje, vadili znanje in spretnosti, ki so potrebni za poučevanje. (c) Pristojni organ lahko na prošnjo organizacije za usposabljanje skrajša dveletno obdobje iz točke (b)(1) na najmanj eno leto. ATCO.C.015 Zahtevek za izdajo pooblastila za inštruktorja usposabljanja na delovnem mestu Kandidati za izdajo pooblastila OJTI: (a) imajo licenco kontrolorja zračnega prometa z veljavnim pooblastilom enote; (b) najmanj dve leti neposredno pred vložitvijo zahtevka izvajajo privilegije iz licence kontrolorja zračnega prometa. Pristojni organ lahko na zahtevo organizacije za usposabljanje skrajša to obdobje na najmanj eno leto; (c) v roku enega leta pred vložitvijo zahtevka uspešno opravijo tečaj tehnik praktičnega poučevanja, na katerem pridobijo potrebna znanja in pedagoške spretnosti, ki se ustrezno ocenijo. ATCO.C.020 Veljavnost pooblastila za inštruktorja usposabljanja na delovnem mestu (a) Pooblastilo OJTI velja tri leta. (b) Če se v obdobju veljavnosti pooblastila OJTI uspešno zaključi osvežitveno usposabljanje s področja spretnosti praktičnega poučevanja, je mogoče podaljšati njegovo veljavnost, pod pogojem da so izpolnjene zahteve iz ATCO.C.015(a) in (b). (c) Če pooblastilo OJTI poteče, se lahko podaljša z: (1) osvežitvenim usposabljanjem s področja spretnosti praktičnega poučevanja in (2) uspešno opravljenim praktičnim delom ocenjevanja usposobljenosti inštruktorja v enem letu pred vložitvijo zahtevka za obnovo, pod pogojem, da so izpolnjene zahteve iz ATCO.C.015(a) in (b). (d) Obdobje veljavnosti pooblastila OJTI pri prvi izdaji in obnovi se začne najpozneje 30 dni od datuma uspešno opravljenega ocenjevanja. (e) Če zahteve iz ATCO.C.015(a) in (b) niso izpolnjene, se pooblastilo OJTI lahko zamenja za pooblastilo STDI, pri čemer je treba zagotoviti skladnost z zahtevami iz ATCO.C.040(b) in (c). ATCO.C.025 Začasno pooblastilo OJTI (a) Če zahtev iz ATCO.C.010(b)(2) ni mogoče izpolniti, lahko pristojni organ podeli začasno pooblastilo OJTI na podlagi varnostne analize, ki jo predloži izvajalec navigacijskih služb zračnega prometa. (b) Začasno pooblastilo OJTI iz točke (a) se lahko izda imetnikom veljavnih pooblastil OJTI, izdanih v skladu z ATCO.C.015. (c) Začasno pooblastilo OJTI iz točke (a) je omejeno na usposabljanje, ki je potrebno za izjemne okoliščine, njegova veljavnost pa ne presega enega leta ali poteka veljavnosti pooblastila OJTI, ki je bilo izdano v skladu z ATCO.C.015, kar nastopi prej. ATCO.C.030 Privilegiji inštruktorjev na simulacijski napravi za usposabljanje (STDI) (a) Imetniki pooblastila STDI so pooblaščeni za izvajanje praktičnega usposabljanja na simulacijski napravi za usposabljanje: (1) pri praktičnih predmetih v okviru začetnega usposabljanja; (2) pri usposabljanju v enoti, razen usposabljanju na delovnem mestu; (3) pri nadaljevalnem usposabljanju. Kadar STDI izvaja predhodno usposabljanje na delovnem mestu, ima ali je imel ustrezno pooblastilo enote. (b) Imetniki pooblastila STDI izvajajo privilegije iz pooblastila, samo če: (1) imajo vsaj dve leti izkušenj iz ratinga, za katerega bodo izvajali usposabljanje; (2) so dokazali znanje na področju sedanjih operativnih praks; (3) so v navedenih postopkih, v katerih naj bi se izvajalo usposabljanje, vadili tehnike poučevanja. (c) Ne glede na točko (b)(1) (1) je za osnovno usposabljanje ustrezen vsak pridobljen rating; (2) za namen usposabljanja za rating, lahko usposabljanje za posebne in izbrane operativne naloge zagotovi STDI, ki ima za posebno in izbrano operativno nalogo ustrezen rating. ATCO.C.035 Zahtevek za pooblastilo za inštruktorja na simulacijski napravi za usposabljanje Kandidati za izdajo pooblastila STDI: (a) najmanj dve leti neposredno pred tem izvajajo privilegije kontrolorja zračnega prometa iz katerega koli ratinga in (b) v roku enega leta pred zahtevkom uspešno opravijo tečaj tehnik praktičnega poučevanja, na katerem z uporabo teoretičnih in praktičnih metod pridobijo potrebna znanja in pedagoške spretnosti, ki se ustrezno ocenijo. ATCO.C.040 Veljavnost pooblastila za inštruktorja na simulacijski napravi za usposabljanje (a) Pooblastilo STDI velja tri leta. (b) Če se v obdobju veljavnosti pooblastila STDI uspešno zaključi osvežitveno usposabljanje s področja spretnosti praktičnega poučevanja in sedanjih operativnih praks, je mogoče njegovo veljavnost podaljšati. (c) Če pooblastilo STDI poteče, se lahko podaljša z: (1) osvežitvenim usposabljanjem s področja spretnosti praktičnega poučevanja in sedanjih operativnih praks ter (2) uspešno opravljenim ocenjevanjem usposobljenosti inštruktorja praktičnega usposabljanja v enem letu pred vložitvijo zahtevka za obnovo. (d) Obdobje veljavnosti pooblastila STDI pri prvi izdaji in obnovi se začne najpozneje 30 dni od datuma uspešno opravljenega ocenjevanja. ODDELEK 2 Ocenjevalci ATCO.C.045 Privilegiji za ocenjevalce (a) Oseba izvaja ocenjevanje samo, če ima pooblastilo ocenjevalca. (b) Imetniki pooblastila za ocenjevalca so pooblaščeni za izvajanje ocenjevanja: (1) med začetnim usposabljanjem za izdajo licence učenca kontrolorja zračnega prometa ali za izdajo novega ratinga in/ali rating pooblastila, če je ustrezno; (2) prejšnje usposobljenosti za namen ATCO.B.001(d) in ATCO.B.010(b); (3) učencev kontrolorjev zračnega prometa za izdajo pooblastila enote in rating pooblastil, če je ustrezno, (4) kontrolorjev zračnega prometa za izdajo pooblastila enote in rating pooblastil, če je ustrezno, ter za podaljšanje veljavnosti in obnovo pooblastila enote; (5) kandidata za inštruktorja praktičnega usposabljanja ali kandidata za ocenjevalca, če je zagotovljena skladnost z zahtevami iz točke (d)(2) do (4). (c) Imetniki pooblastila za ocenjevalca izvajajo privilegije iz pooblastila, samo če: (1) imajo najmanj dve leti izkušenj iz ratinga in rating pooblastila/pooblastil, za katera se izvaja ocenjevanje, in (2) če so dokazali znanje na področju sedanjih operativnih praks. (d) Poleg zahtev iz točke (c) imetniki pooblastila za ocenjevalca izvajajo privilegije iz pooblastila samo: (1) za ocenjevanje, na podlagi katerega se izda, podaljša veljavnost in obnovi pooblastilo enote, če imajo tudi pooblastilo enote, povezano z ocenjevanjem za neposredno predhodno obdobje vsaj enega leta; (2) za ocenjevanje usposobljenosti kandidata za izdajo ali obnovo pooblastila STDI, če imajo pooblastilo STDI ali OJTI in že najmanj tri leta izvajajo privilegije iz navedenega pooblastila; (3) za ocenjevanje usposobljenosti kandidata za izdajo ali obnovo pooblastila OJTI, če imajo pooblastilo OJTI in že najmanj tri leta izvajajo privilegije iz navedenega pooblastila; (4) za ocenjevanje usposobljenosti kandidata za izdajo ali obnovo pooblastila za ocenjevalca, če že najmanj tri leta izvajajo privilegije iz navedenega pooblastila. (e) Pri ocenjevanju za namen izdaje in obnove pooblastila enote ter zaradi zagotovitve nadzora na operativnem delovnem mestu ima ocenjevalec tudi pooblastilo OJTI ali pa je prisoten inštruktor OJTI, ki ima veljavno pooblastilo enote, povezano z ocenjevanjem. ATCO.C.050 Osebni interesi Ocenjevalci ne izvajajo ocenjevanj, če bi lahko to vplivalo na njihovo objektivnost. ATCO.C.055 Zahtevek za pooblastilo za ocenjevalca Kandidati za izdajo pooblastila za ocenjevalca: (a) najmanj dve leti izvajajo privilegije kontrolorja zračnega prometa in (b) so v enem letu pred vložitvijo zahtevka uspešno opravili tečaj za ocenjevalca, na katerem z uporabo teoretičnih in praktičnih metod pridobijo potrebna znanja in spretnosti, ki se ustrezno ocenijo. ATCO.C.060 Veljavnost pooblastila za ocenjevalca (a) Pooblastilo za ocenjevalca velja tri leta. (b) Če se v obdobju veljavnosti pooblastila za ocenjevalca uspešno zaključi osvežitveno usposabljanje na področju znanja in spretnosti ocenjevalcev in sedanjih operativnih praks, je mogoče njegovo veljavnost podaljšati. (c) Če pooblastilo za ocenjevalca poteče, se lahko podaljša z: (1) osvežitvenim usposabljanjem s področja spretnosti ocenjevanja in sedanjih operativnih praks ter (2) uspešno opravljenim ocenjevanjem usposobljenosti ocenjevalca v enem letu pred vložitvijo zahtevka za obnovo. (d) Obdobje veljavnosti pooblastila za ocenjevalca pri prvi izdaji in obnovi se začne najpozneje 30 dni od datuma uspešno opravljenega ocenjevanja. ATCO.C.065 Začasno pooblastilo za ocenjevalca (a) Če zahteve iz ATCO.C.045(d)(1) ni mogoče izpolniti, lahko pristojni organ dovoli imetnikom pooblastila za ocenjevalca, izdanega v skladu z ATCO.C.055, da izvajajo ocenjevanje iz ATCO.C.045(b)(3) in (4) za kritje izjemnih okoliščin ali zagotovitev neodvisnega ocenjevanja, če so izpolnjene zahteve iz točk (b) in (c). (b) Za namen kritja izjemnih okoliščin ima imetnik pooblastila za ocenjevalca tudi pooblastilo enote s povezanim ratingom in, če je ustrezno, rating pooblastilo, ki ustreza ocenjevanju, za neposredno predhodno obdobje vsaj enega leta. Pooblastilo je omejeno na ocenjevanje, ki je potrebno za kritje izjemnih okoliščin, njegova veljavnost pa ne presega enega leta ali poteka veljavnosti pooblastila za ocenjevalca, ki je bilo izdano v skladu z ATCO.C.055, kar nastopi prej. (c) Za namen zagotavljanja neodvisnega ocenjevanja pri ponavljajočih se razlogih ima imetnik pooblastila za ocenjevalca tudi pooblastilo enote s povezanim ratingom in, če je ustrezno, rating pooblastilo, ki ustreza ocenjevanju, za neposredno predhodno obdobje vsaj enega leta. Veljavnost pooblastila določi pristojni organ, vendar ne sme presegati veljavnosti pooblastila za ocenjevalca, izdanega v skladu z ATCO.C.055. (d) Za izdajo začasnega pooblastila za ocenjevalca iz razlogov iz točk (b) in (c) lahko pristojni organ zahteva varnostno analizo, ki jo predloži izvajalec navigacijskih služb zračnega prometa. PODDEL D USPOSABLJANJE KONTROLORJEV ZRAČNEGA PROMETA ODDELEK 1 Splošne zahteve ATCO.D.001 Cilji usposabljanja kontrolorjev zračnega prometa Usposabljanje kontrolorjev zračnega prometa zajema vse teoretične tečaje, praktične vaje, vključno s simulacijo, in usposabljanje na delovnem mestu, ki so potrebni za pridobivanje ter ohranjanje znanja in spretnosti za izvajanje varnih, organiziranih in hitrih storitev kontrole zračnega prometa. ATCO.D.005 Vrste usposabljanja kontrolorjev zračnega prometa (a) Vrste usposabljanja kontrolorjev zračnega prometa so: (1) začetno usposabljanje za izdajo licence učenca kontrolorja zračnega prometa ali za izdajo dodatnega ratinga in rating pooblastila, če je ustrezno: (i) „osnovno usposabljanje“: teoretično in praktično usposabljanje, namenjeno posredovanju temeljnega znanja in praktičnih spretnosti, povezanih z osnovnimi operativnimi postopki; (ii) „usposabljanje za rating“: teoretično in praktično usposabljanje, namenjeno posredovanju znanja in praktičnih spretnosti, povezanih s posebnim ratingom in, če je ustrezno, rating pooblastilom; (2) usposabljanje v enoti za izdajo licence kontrolorja zračnega prometa, za izdajo rating pooblastila, za podaljšanje veljavnosti ratingov ali rating pooblastil in/ali za izdajo ali obnovo pooblastila enote. Ta obsega naslednje faze: (i) fazo prehodnega usposabljanja, namenjeno zlasti prenosu znanja in razumevanja operativnih postopkov, značilnih za posamezno delovno mesto, ter vidikov, povezanih z nalogo, in (ii) fazo usposabljanja na delovnem mestu, ki je tudi končna faza usposabljanja v enoti, v kateri se predhodno pridobljene rutine ter znanja in spretnosti uporabljajo v praksi pod nadzorom usposobljenega inštruktorja usposabljanja na delovnem mestu v okoliščinah, ki vključujejo tekoči promet. (iii) Poleg točk (i) in (ii) se za pooblastila enote, ki zahtevajo obvladovanje zapletenih situacij in situacij z gostim prometom, zahteva predhodna faza usposabljanja na delovnem mestu, da bi se poglobile predhodno pridobljene rutine ter znanja in spretnosti v okviru ratinga ter pripravilo na okoliščine, ki vključujejo tekoči promet in s katerimi se je v navedeni enoti mogoče soočiti; (3) nadaljevalno usposabljanje, namenjeno ohranjanju veljavnosti pooblastil licence, ki obsega: (i) osvežitveno usposabljanje; (ii) preusmeritveno usposabljanje, kadar je to ustrezno. (b) Kontrolorji zračnega prometa lahko poleg vrst usposabljanja iz odstavka (a) opravijo tudi naslednje vrste: (1) usposabljanje za inštruktorja praktičnega poučevanja z namenom pridobitve, podaljšanja veljavnosti ali obnove pooblastila OJTI ali STDI; (2) usposabljanje za ocenjevalca z namenom pridobitve, podaljšanja veljavnosti ali obnove pooblastila ocenjevalca. ODDELEK 2 Zahteve glede začetnega usposabljanja ATCO.D.010 Sestava začetnega usposabljanja (a) Začetno usposabljanje, ki je namenjeno za kandidate za licenco učenca kontrolorja zračnega prometa ali za izdajo dodatnega ratinga in/ali, če je ustrezno, rating pooblastila, obsega: (1) osnovno usposabljanje, ki zajema vse predmete, teme in podteme iz Dodatka 2 k Prilogi I, in (2) usposabljanje za rating, ki zajema vse predmete, teme in podteme vsaj enega od naslednjih: (i) ratinga vizualnega letališkega kontrolorja zračnega prometa – ADV, ki je opredeljen v Dodatku 3 k Prilogi I; (ii) ratinga instrumentalnega letališkega kontrolorja zračnega prometa za stolp – ADI (TWR), ki je opredeljen v Dodatku 4 k Prilogi I; (iii) ratinga proceduralnega priletnega kontrolorja zračnega prometa – APP, ki je opredeljen v Dodatku 5 k Prilogi I; (iv) ratinga proceduralnega območnega kontrolorja zračnega prometa – ACP, ki je opredeljen v Dodatku 6 k Prilogi I; (v) ratinga nadzornega priletnega kontrolorja zračnega prometa – APS, ki je opredeljen v Dodatku 7 k Prilogi I; (vi) ratinga nadzornega območnega kontrolorja zračnega prometa – ACS, ki je opredeljen v Dodatku 8 k Prilogi I. (b) Usposabljanje za dodatni rating obsega predmete, teme in podteme, ki se nanašajo najmanj na enega od ratingov, določenih v točki (a)(2). (c) Usposabljanje, potrebno za ponovno aktivacijo ratinga po neuspešno opravljenem ocenjevanju prejšnje usposobljenosti v skladu z ATCO.B.010(b) se prilagodi glede na rezultat navedenega ocenjevanja. (d) Usposabljanje za rating pooblastilo, ki ne sodi v ATCO.B.015(a)(3), obsega predmete, teme in podteme, ki jih pripravijo organizacije za usposabljanje in ki se potrdijo kot del tečaja usposabljanja. (e) Osnovno usposabljanje in/ali usposabljanje za rating lahko dopolnjujejo predmeti, teme in podteme, ki so vključene kot dodaten ali poseben element funkcionalnega bloka zračnega prostora (FAB) ali nacionalnega okolja. ATCO.D.015 Načrt začetnega usposabljanja Načrt začetnega usposabljanja pripravi organizacija za usposabljanje, odobri pa ga pristojni organ. Vsebuje najmanj naslednje: (a) sestavo tečaja začetnega usposabljanja, ki se določi v skladu z ATCO.D.010; (b) organiziranost tečaja začetnega usposabljanja, ki se določi v skladu z ATCO.D.020(b); (c) postopek izvajanja tečajev začetnega usposabljanja; (d) metode usposabljanja; (e) najkrajše in najdaljše trajanje tečajev začetnega usposabljanja; (f) v zvezi z ATCO.D.010(b) postopek za prilagoditev tečajev začetnega usposabljanja, da bi se upošteval uspešno zaključen tečaj osnovnega usposabljanja; (g) postopke za preverjanje znanja in ocenjevanje v skladu z ATCO.D.025 in ATCO.D.035 ter cilje uspešnosti v skladu z ATCO.D.030 in ATCO.D.040; (h) kvalifikacije, naloge in odgovornosti osebja za usposabljanje; (i) postopek za zgodnjo prekinitev usposabljanja; (j) postopek pritožbe; (k) določitev evidenc v zvezi z začetnim usposabljanjem, ki jih je treba voditi; (l) postopke in razloge za pregled in spremembo načrta začetnega usposabljanja in njegovo predložitev pristojnemu organu. Pregled načrta začetnega usposabljanja se opravi najmanj enkrat na tri leta. ATCO.D.020 Tečaji osnovnega usposabljanja in usposabljanja za rating (a) Osnovno usposabljanje in usposabljanje za rating se zagotovi v obliki ločenih ali integriranih tečajev. (b) Tečaji osnovnega usposabljanja ali usposabljanja za rating ali integrirani tečaj začetnega usposabljanja pripravijo in izvajajo organizacije za usposabljanje, odobri pa jih pristojni organ. (c) Če se začetno usposabljanje izvaja kot integrirani tečaj, se določi jasna razlika med preverjanjem znanja in ocenjevanjem za: (1) osnovno usposabljanje in (2) vsako usposabljanje za rating. (d) Uspešen zaključek začetnega usposabljanja ali usposabljanja za rating za izdajo dodatnega ratinga se dokaže s certifikatom, ki ga izda organizacija za usposabljanje. (e) Uspešen zaključek osnovnega usposabljanja se dokaže s certifikatom, ki ga izda organizacija za usposabljanje na zahtevo kandidata. ATCO.D.025 Preverjanje znanja in ocenjevanje pri osnovnem usposabljanju (a) Tečaji osnovnega usposabljanja vključujejo teoretična preverjanja znanja in ocenjevanja. (b) Teoretična preverjanja znanja uspešno opravi kandidat, ki doseže najmanj 75 % možnih točk. (c) Ocenjevanja ciljev uspešnosti, ki so navedeni v ATCO.D.030, se opravijo na vadbeni napravi za določene naloge ali na simulatorju. (d) Ocenjevanja uspešno opravi kandidat, ki dokaže dosledno izpolnjevanje ciljev uspešnosti, ki so navedeni v ATCO.D.030, in obnašanje, zahtevano za varno izvajanje operacij znotraj kontrole zračnega prometa. ATCO.D.030 Cilji uspešnosti osnovnega usposabljanja Ocenjevanja vključujejo oceno naslednjih ciljev uspešnosti: (a) preverjanje in uporabo opreme na delovnem mestu; (b) ustvarjanje in ohranjanje zavedanja o razmerah s spremljanjem prometa in identifikacijo zrakoplova, kadar je ustrezno; (c) spremljanje in dopolnjevanje prikazovalnikov podatkov o letih; (d) stalno poslušanje radijske zveze pri ustrezni frekvenci; (e) izdaja ustreznih dovoljenj, navodil in informacij za promet; (f) uporaba odobrene frazeologije; (g) učinkovito komuniciranje; (h) uporaba razdvajanja; (i) uporaba koordinacije, če je potrebno; (j) uporaba določenih postopkov za simulirani zračni prostor; (k) zaznavanje morebitnih konfliktov med zrakoplovi; (l) upoštevanje prednostne razvrstitve ukrepov; (m) izbira ustreznih metod razdvajanja. ATCO.D.035 Preverjanje znanja in ocenjevanje pri usposabljanju za rating (a) Tečaji usposabljanja za rating vključujejo teoretična preverjanja znanja in ocenjevanja. (b) Teoretična preverjanja znanja uspešno opravi kandidat, ki doseže najmanj 75 % možnih točk. (c) Ocenjevanja temeljijo na ciljih uspešnosti usposabljanja za rating, ki so opisani v ATCO.D.040. (d) Ocenjevanja se opravijo na simulatorju. (e) Ocenjevanja uspešno opravi kandidat, ki dokaže dosledno izpolnjevanje ciljev uspešnosti, ki so opisani v ATCO.D.040, in obnašanje, zahtevano za varno izvajanje operacij znotraj kontrole zračnega prometa. ATCO.D.040 Cilji uspešnosti usposabljanja za rating (a) Cilji uspešnosti usposabljanja za rating in naloge na področju ciljev uspešnosti so opredeljene za vsak posamezen tečaj usposabljanja za rating. (b) Kandidat mora za doseganje ciljev uspešnosti usposabljanja za rating: (1) dokazati, da je sposoben upravljati zračni promet na način, ki zagotavlja varne, organizirane in hitre storitve, in (2) obvladovati zapletene situacije in situacije z gostim prometom. (c) Poleg točke (b) cilji uspešnosti usposabljanja za rating vizualnega letališkega kontrolorja zračnega prometa (ADV) in rating instrumentalnega letališkega kontrolorja zračnega prometa (ADI) zagotavljajo, da kandidati: (1) obvladujejo delovno obremenitev in zagotavljajo storitve zračnega prometa na določenem letališkem območju, za katerega so odgovorni, in (2) uporabljajo tehnike letališke kontrole in operativne postopke za letališki promet. (d) Poleg točke (b) cilji uspešnosti usposabljanja za rating proceduralnega priletnega kontrolorja zračnega prometa zagotovijo, da kandidati: (1) obvladujejo delovno obremenitev in zagotavljajo storitve zračnega prometa na določenem območju priletne kontrole, za katerega so odgovorni, in (2) uporabljajo kontrolo proceduralnega prileta, tehnike načrtovanja in operativne postopke za promet v prihodu, postanku, odhodu in preletu. (e) Poleg točke (b) cilji uspešnosti usposabljanja za rating nadzornega priletnega kontrolorja zračnega prometa zagotovijo, da kandidati: (1) obvladujejo delovno obremenitev in zagotavljajo storitve zračnega prometa na določenem območju priletne kontrole, za katerega so odgovorni, in (2) uporabljajo kontrolo priletnega nadzora, tehnike načrtovanja in operativne postopke za promet v prihodu, postanku, odhodu in preletu. (f) Poleg točke (b) cilji uspešnosti usposabljanja za rating proceduralnega območnega kontrolorja zračnega prometa zagotovijo, da kandidati: (1) obvladujejo delovno obremenitev in zagotavljajo storitve zračnega prometa na določenem območju kontrole, za katerega so odgovorni, in (2) uporabljajo proceduralno kontrolo območja, tehnike načrtovanja in operativne postopke za letališki promet. (g) Poleg točke (b) cilji uspešnosti usposabljanja za rating nadzornega območnega kontrolorja zračnega prometa zagotovijo, da kandidati: (1) obvladujejo delovno obremenitev in zagotavljajo storitve zračnega prometa na določenem območju kontrole, za katerega so odgovorni, in (2) uporabljajo kontrolo nadzora, tehnike načrtovanja in operativne postopke za letališki promet. ODDELEK 3 Zahteve glede usposabljanja v enoti ATCO.D.045 Sestava usposabljanja v enoti (a) Usposabljanje v enoti vsebuje tečaje usposabljanja za vsako pooblastilo enote, ki se izvaja v enoti ATC, kot je določeno v načrtu izvajanja v enoti. (b) Tečaje za pridobitev pooblastila enote pripravijo in izvajajo organizacije za usposabljanje v skladu z ATCO.D.060, odobri pa jih pristojni organ. (c) Usposabljanje v enoti vključuje usposabljanje na področju: (1) operativnih postopkov; (2) vidikov, povezanih z nalogo; (3) neobičajnih in izrednih okoliščin ter (4) človeških dejavnikov. ATCO.D.050 Predpogoji za usposabljanje v enoti Z usposabljanjem v enoti lahko začnejo samo osebe, ki so imetniki: (a) licence učenca kontrolorja zračnega prometa z ustreznim ratingom in, če je ustrezno, rating pooblastilom, ali (b) licence kontrolorja zračnega prometa z ustreznim ratingom in, če je primerno, rating pooblastilom, če so izpolnjene zahteve iz ATCO.B.001(d) in ATCO.B.010(b). ATCO.D.055 Načrt usposabljanja v enoti (a) Načrt usposabljanja v enoti pripravi organizacija za usposabljanje za vsako enoto ATC, odobri pa ga pristojni organ. (b) Načrt usposabljanja v enoti obsega najmanj: (1) ratinge in pooblastila za vsako usposabljanje; (2) organiziranje usposabljanja v enoti; (3) seznam tečajev za pridobitev pooblastila enote v skladu z ATCO.D.060; (4) postopek izvajanja tečaja za pridobitev pooblastila enote; (5) metode usposabljanja; (6) najkrajše trajanje tečajev za pridobitev pooblastila enote; (7) postopek prilagoditve tečajev za pridobitev pooblastila enote, da bi se upoštevali pridobljeni ratingi in/ali rating pooblastila ter izkušnje kandidatov, kjer je ustrezno; (8) postopke za dokaz teoretičnega znanja in razumevanja v skladu z ATCO.D.065, vključno s številom, pogostostjo in vrsto ter ocenami za uspešno opravljeno preverjanje znanja, za katere je bilo doseženih najmanj 75 % možnih točk; (9) postopke za ocenjevanje v skladu z ATCO.D.070, vključno s številom in pogostostjo ocenjevanj; (10) kvalifikacije, naloge in odgovornosti osebja za usposabljanje; (11) postopek za zgodnjo prekinitev usposabljanja; (12) postopek pritožbe; (13) določitev evidenc v zvezi z usposabljanjem v enoti, ki jih je treba voditi; (14) seznam prepoznanih neobičajnih in izrednih okoliščin, značilnih za vsako pooblastilo enote; (15) postopke in razloge za pregled in spremembo načrta usposabljanja v enoti in njegovo predložitev pristojnemu organu. Pregled načrta usposabljanja v enoti se opravi najmanj enkrat na tri leta. ATCO.D.060 Tečaj za pridobitev pooblastila enote (a) Tečaj za pridobitev pooblastila enote je kombinacija ustreznih faz usposabljanja v enoti za izdajo ali obnovo pooblastila enote v licenci. Vsak tečaj obsega: (1) fazo prehodnega usposabljanja; (2) fazo usposabljanja na delovnem mestu. V skladu z ATCO.D.005(a)(2) se po potrebi vključi predhodna faza usposabljanja na delovnem mestu. (b) Faze usposabljanja v enoti iz odstavka (a) se izvajajo ločeno ali integrirano. (c) Tečaji za pridobitev pooblastila enote opredelijo učni načrt in cilje uspešnosti v skladu z ATCO.D.045(c) in se izvajajo v skladu z načrtom usposabljanja v enoti. (d) Tečaje za pridobitev pooblastila enote, ki vključujejo usposabljanje za pridobitev rating pooblastil v skladu z ATCO.B.015, dopolnjuje dodatno usposabljanje za pridobitev znanj in spretnosti, potrebnih za rating pooblastilo. (e) Usposabljanje za rating pooblastilo, ki ne sodi v ATCO.B.015(a)(3), obsega predmete, cilje predmetov, teme in podteme, ki jih pripravi organizacija za usposabljanje in ki se potrdijo kot del tečaja usposabljanja. (f) Tečaji za pridobitev pooblastila enote, ki se izvajajo po zamenjavi licence, se prilagodijo tako, da vključujejo elemente začetnega usposabljanja, ki so značilni za funkcionalni blok zračnega prostora ali nacionalno okolje. ATCO.D.065 Dokaz teoretičnega znanja in razumevanja Teoretično znanje in razumevanje se dokaže s preverjanji znanja. ATCO.D.070 Ocenjevanje v okviru tečajev za pridobitev pooblastila enote (a) Ocenjevanje kandidata se opravi v operativnem okolju v normalnih operativnih pogojih najmanj enkrat ob koncu usposabljanja na delovnem mestu. (b) Kadar tečaj za pridobitev pooblastila enote vključuje predhodno fazo usposabljanja na delovnem mestu, se znanje in spretnosti kandidata ocenijo na simulacijski napravi za usposabljanje najmanj na koncu te faze. (c) Ne glede na točko (a) se simulacijska naprava za usposabljanje lahko uporabi med ocenjevanjem za pridobitev pooblastila enote, da bi se pokazala uporaba naučenih postopkov, ki jih med ocenjevanjem v operativnem okolju ni bilo mogoče preveriti. ODDELEK 4 Zahteve glede nadaljevalnega usposabljanja ATCO.D.075 Nadaljevalno usposabljanje Nadaljevalno usposabljanje obsega tečaje osvežitvenega in preusmeritvenega usposabljanja ter se izvaja v skladu z zahtevami iz sheme usposobljenosti v enoti ob upoštevanju ATCO.B.025. ATCO.D.080 Osvežitveno usposabljanje (a) Tečaje osvežitvenega usposabljanja pripravijo in izvajajo organizacije za usposabljanje, odobri pa jih pristojni organ. (b) Osvežitveno usposabljanje je namenjeno preverjanju, utrjevanju ali povečanju obstoječega znanja in spretnosti kontrolorjev zračnega prometa, da bi se zagotovil varen, organiziran in hiter pretok zračnega prometa, vsebuje pa najmanj naslednje: (1) usposabljanje za standardne prakse in postopke, pri katerih se uporablja odobrena frazeologija in učinkovita komunikacija; (2) usposabljanje za neobičajne in izredne okoliščine, pri katerih se uporablja odobrena frazeologija in učinkovita komunikacija, ter (3) usposabljanje o človeških dejavnikih. (c) Pripravi se učni načrt za tečaj osvežitvenega usposabljanja in opredelijo cilji uspešnosti, kadar je predmet namenjen osvežitvi znanj in spretnosti kontrolorjev zračnega prometa. ATCO.D.085 Preusmeritveno usposabljanje (a) Tečaje preusmeritvenega usposabljanja pripravijo in izvajajo organizacije za usposabljanje, odobri pa jih pristojni organ. (b) Preusmeritveno usposabljanje je namenjeno zagotavljanju znanja in spretnosti, ki so potrebni zaradi spremembe v operativnem okolju, izvajajo pa ga organizacije za usposabljanje, ko se na podlagi varnostne ocene sprememb ugotovi potreba po takšnem usposabljanju. (c) Tečaji preusmeritvenega usposabljanja vključujejo določitev: (1) ustrezne metode usposabljanja za tečaj in trajanje tečaja ob upoštevanju narave in obsega spremembe, in (2) metode pregleda in/ali ocenjevanja za preusmeritveno usposabljanje. (d) Preusmeritveno usposabljanje se zagotovi, preden kontrolorji zračnega prometa začnejo izvajati privilegije iz svoje licence v spremenjenem operativnem okolju. ODDELEK 5 Usposabljanje inštruktorjev in ocenjevalcev ATCO.D.090 Usposabljanje inštruktorjev praktičnega usposabljanja (a) Usposabljanje inštruktorjev praktičnega usposabljanja pripravijo in izvajajo organizacije za usposabljanje, obsega pa: (1) tečaj tehnik praktičnega poučevanja za OJTI in/ali STDI, vključno z ocenjevanjem; (2) tečaj osvežitvenega usposabljanja s področja spretnosti praktičnega poučevanja; (3) metode ocenjevanja usposobljenosti inštruktorjev praktičnega usposabljanja. (b) Tečaje usposabljanja in metode ocenjevanja iz točke (a) odobri pristojni organ. ATCO.D.095 Usposabljanje ocenjevalcev (a) Usposabljanje ocenjevalcev pripravijo in izvajajo organizacije za usposabljanje, obsega pa: (1) tečaj usposabljanja ocenjevalcev, vključno z ocenjevanjem; (2) tečaj osvežitvenega usposabljanja na področju spretnosti ocenjevanja; (3) metode ocenjevanja usposobljenosti ocenjevalcev. (b) Tečaje usposabljanja in metodo ocenjevanja iz točke (a) odobri pristojni organ. Dodatek 1 k Prilogi I LESTVICA ZA OCENJEVANJE ZNANJA JEZIKA – ZAHTEVE ZA ZNANJE JEZIKA Lestvica za ocenjevanje znanja jezika: strokovna, napredna in uporabniška stopnja Stopnja Izgovarjava Uporaba narečja in/ali naglasa, razumljivega letalski skupnosti Struktura Primerne slovnične strukture in stavčni vzorci so določeni s funkcijami jezika glede na nalogo Besedišče Govorne spretnosti Razumevanje Medsebojni vplivi Izvedenec 6 Izgovarjava, naglas, ritem in intonacija, kljub morebitnemu vplivu prvega jezika ali regionalnih različic, skoraj nikoli ne vplivajo na razumevanje. Tako osnovne kot kompleksne slovnične strukture in stavčni vzorci so dosledno dobro nadzorovani. Obseg besedišča in pravilnost uporabe zadoščata za učinkovito sporazumevanje o različnih poznanih ali nepoznanih temah. Besedišče idiomatično, niansirano in prilagojeno jezikovnemu registru. Je sposoben daljšega govora na naraven, lahkoten način. Uporablja različne načine govora za stilistični učinek, npr. za poudarjanje bistva. Spontano uporablja primerne govorne zaznamke in veznike. Razumevanje je dosledno pravilno v skoraj vseh zvezah in vključuje razumevanje jezikovnih in kulturnih razlik. Z lahkoto sodeluje v skoraj vseh situacijah. Je dojemljiv za verbalna in neverbalna znamenja in se nanje primerno odziva. Napredna 5 Izgovarjava, naglas, ritem in intonacija, kljub vplivu prvega jezika ali regionalnih različic, le redko vplivajo na razumevanje. Osnovne slovnične strukture in stavčni vzorci so dosledno dobro nadzorovani. Prizadeva si za uporabo kompleksnih struktur, vendar z napakami, ki včasih ovirajo pomen. Obseg besednega zaklada in natančnost navadno zadoščata za učinkovito komunikacijo o splošnih, konkretnih in o, z delom povezanih, temah. Dosledno in uspešno parafrazira. Besedni zaklad je včasih idiomatičen. Relativno enostavno dlje časa govori o poznanih temah, vendar pa govora ne spreminja s stilističnim namenom. Lahko uporablja primerne govorne zaznamke in veznike. Razumevanje splošnih in konkretnih tem ter tem, povezanih z delom, je natančno in večinoma natančno, ko se govorec sooči z jezikovnim ali situacijskim zapletom ali nepričakovanim obratom dogodkov. Sposoben je razumevanja vrste jezikovnih variacij (narečje in/ali naglas) ali registrov. Odgovori so takojšni, primerni in informativni. Učinkovito obvladuje situacijo govorec/poslušalec. Uporabniška 4 Na izgovorjavo, naglas, ritem in intonacijo vpliva prvi jezik ali regionalne različice, vendar pa to le včasih vpliva na razumevanje. Osnovne slovnične strukture in stavčne vzorce uporablja kreativno, navadno so dobro nadzorovani. Napake se lahko pojavijo, posebno v nenavadnih in nepričakovanih okoliščinah, vendar le redko vplivajo na pomen. Obseg besedišča in pravilnost uporabe navadno zadoščata za učinkovito sporazumevanje o splošnih in konkretnih temah ter temah, povezanih z delom. Pogosto lahko uspešno parafrazira, kadar nima dovolj besedišča v nenavadnih in nepričakovanih situacijah. S primernim tempom lahko nepretrgoma govori. Ob prehodu z naučenega ali formuliranega govora na spontano komuniciranje pride včasih do prekinitev, vendar pa to ne preprečuje učinkovitega sporazumevanja. Uporablja omejen obseg govornih zaznamkov in veznikov. Polnila niso moteča. Razumevanje je, kadar gre za splošne, konkretne teme in teme, povezane z delom, večinoma pravilno, če so naglas ali variacije, ki se uporabljajo, dovolj razumljive za mednarodne uporabnike. Ko se govorec sooči z jezikovno ali situacijsko težavo, ali pa z nepričakovanim obratom dogodkov, je njegovo razumevanje lahko počasnejše ali pa zahteva dodatna pojasnila. Odgovori so ponavadi takojšnji, primerni in informativni. Pričenja in ohranja pogovor tudi, kadar se sooči z nepričakovanim obratom dogodkov. Ustrezno se sooča z očitnimi nesporazumi tako, da preveri, potrdi ali razjasni. Lestvica za ocenjevanje znanja jezika: pred-uporabniška, osnovna in začetna stopnja Stopnja Izgovarjava Uporaba narečja in/ali naglasa, razumljivega letalski skupnosti Struktura Primerne slovnične strukture in stavčni vzorci so določeni s funkcijami jezika glede na nalogo Besedišče Govorne spretnosti Razumevanje Medsebojni vplivi Pred- uporabniška 3 Na izgovorjavo, naglas, ritem in intonacijo vpliva prvi jezik ali regionalne različice; ti pogosto vplivajo na razumevanje. Osnovne slovnične strukture in stavčni vzorci, povezani s predvidljivimi situacijami, niso vedno dobro nadzorovani. Napake pogosto vplivajo na pomen. Obseg in pravilnost uporabe besedišča sta pogosto zadostna za sporazumevanje o splošnih in konkretnih temah ali temah, povezanih z delom, vendar je obseg omejen in izbira besed pogosto neprimerna. Kadar mu primanjkuje besedišča pogosto ni sposoben uspešno parafrazirati. Sposoben je nepretrgoma govoriti, vendar je uporaba fraz in premorov pogosto neprimerna. Oklevanje ali počasnost pri govorjenju lahko onemogočita učinkovito sporazumevanje. Polnila so včasih moteča. Razumevanje splošnih in konkretnih tem ter tem, povezanih z delom, je pogosto pravilno, če so naglas in variacije, ki se uporabljajo, razumljivi mednarodnim uporabnikom. Lahko pa pride do nerazumevanja jezikovnih ali situacijskih zapletov ali nepričakovanih obratov dogodkov. Odzivi so včasih takojšnji, primerni in informativni. Relativno enostavno lahko prične in vzdržuje pogovor o poznanih temah in v predvidljivih situacijah. Pogosto nezadostno, kadar pride do nepričakovanih obratov dogodkov. Osnovna 2 Na izgovorjavo, naglas, ritem in intonacijo močno vpliva prvi jezik ali regionalne različice; ti običajno vplivajo na razumevanje. Kaže le omejen nadzor nad nekaj preprostimi, naučenimi, slovničnimi strukturami in stavčnimi vzorci. Omejen obseg besedišča, sestavljen iz posameznih besed in naučenih fraz. Lahko oblikuje zelo kratke, posamezne, naučene izraze, s pogostimi premori in motečo uporabo polnil, ko išče izraze in ko skuša izgovarjati manj poznane besede. Razumevanje je omejeno na posamezne, naučene fraze, če so le-te skrbno in počasi izgovorjene. Odzivni čas je dolg in pogosto neprimeren. Uporaba je omejena na enostavno rutinsko izmenjavo. Začetna 1 Na stopnji pod osnovno stopnjo. Na stopnji pod osnovno stopnjo. Na stopnji pod osnovno stopnjo. Na stopnji pod osnovno stopnjo. Na stopnji pod osnovno stopnjo. Na stopnji pod osnovno stopnjo. Dodatek 2 k Prilogi I OSNOVNO USPOSABLJANJE (Sklic: Priloga I – del ATCO, poddel D, oddelek 2, ATCO.D.010(a)(1)) KAZALO PREDMET 1: UVOD V TEČAJ PREDMET 2: LETALSKA ZAKONODAJA PREDMET 3: UPRAVLJANJE ZRAČNEGA PROMETA PREDMET 4: METEOROLOGIJA PREDMET 5: NAVIGACIJA PREDMET 6: ZRAKOPLOVI PREDM